text:
Thursday, January 26, 2017
Við nøkrum so dýrtkeyptum í vágskálini
Ein væleydnað nýskipan av fiskivinnuni krevur grundleggjandi atlit til ta sannroynd at fortreytirnar at virka undir í hesari vinnu eru óvanliga skiftandi — her er alneyðugt at hava standfastar og álítandi vinnupolitiskar karmar.
Tað kann uttan iva takast sum eitt sunt og gott tekin um opinleika at føroyingar nú í longri tíð hava umhugsað og skift orð um nýskipan av fiskivinnuni, og í hesum høpi eisini hava tikið radikal hugskot við. Tílíkt gevur høvi til nýhugsan og uppfrískar tankavirksemið hjá øllum ið vilja brúka síni evnir uppbyggiliga, uttan mun til hvat tey annars halda um eitt og annað. At tað ofta vil vera eitt sindur av grenji á øllum síðum, eiga vit ikki at taka alt ov tungt — heldur eiga vit at vera bæði víðskygd og skynsom, so frægt sum vit megna tað, og ikki gera tílíkt kjak persónligt ella partapolitiskt.
Tá tað er sagt, mugu vit heldur ikki gloyma at her snýr tað seg um eina vinnu sum leingi hevur verið, og framvegis er, beinleiðis tengd at evnunum hjá tí føroyska samfelagnum at klára seg og trívast. Hetta ger seg ikki minni galdandi í rembingartíðum har teir altjóða marknaðir sum í roynd og veru seta treytirnar fyri okkara útflutningi av fiskavørum standa í andaleypi av søguliga umfatandi broytingum.
Ymisk rættindi
So meðan útlit eru til vaksandi politiskan, samfelagsligan og búskaparligan turbulens í londunum kring okkum, umhugsa vit í Føroyum eina nýskipan av ongum minni enn okkara fiskivinnu. Tað kann ikki merkja annað enn at allir føroyingar hava skyldu til at standa saman um at hjálpa avvarðandi myndugleikum at finna best hugsandi leist til at skipa hesa týdningarmiklu vinnu eftir.
Mong av okkum, meira og minni av røttum, hava funnist at verandi skipan og tí miðsavnan av fiskirættindum sum er farin fram tey seinnu árini, kanska av ymiskum fíggjarligum ávum vit ikki hava verið heilt harrar yvir sjálv. Hetta merkir ikki neyðturviliga tað sama sum at ein uppboðssøla av fiskirættindum vil leggja lunnar undir størri og breiðari luttøku í vinnuni, enn minni til javnað í samfelagnum; hinvegin bendir mangt á at tað øvugta ger seg galdandi.
Júst hetta er eisini uttan iva ein høvuðsorsøk til at tílík skipan stórt sæð ongastaðni verður brúkt, sum í sær sjálvum átti at tendrað allar ávaringarlampur — serliga tá sæð í ljósinum av at tær stóru óvissur sum annars altíð hoyra til fiskivinnuna verða gjørdar hvaðna verri av sannlíkindum fyri óvanliga óstøðugum umstøðum úti í heiminum har okkara marknaðir eru.
Tað er tí eisini alt annað enn skilagott at fara undir eina skipan við uppboðssølu av parti av fiskirættindunum at brúka sum grundarlag til at selja meginpartin av rættindunum á hvørjum ári til verandi loyvishavarar. Eitt tílíkt sokallað “uppboðssølu ásett tilfeingisgjald” vil geva á leið somu óneyðuga øktu óvissu sum ein uppboðssøla av øllum rættindum vil hava við sær.
Hinvegin eiga vit at finna fram til eina skipan við tryggum loyvum og gjøldum sum samstundis stuðlar uppundir størri luttøku í vinnuni, uttan at skapa órógv fyri vinnuna ið kann skaða álitið á føroyingar sum tryggar veitarar. Tí okkara fiskakeyparar vilja hava langtíðar avtalur, og uttan tryggar karmar kunnu vit ikki veita leveringstrygd fleiri ár fram í tíðina, og uttan leveringstrygd fáa vit ongar langtíðar avtalur.
So lat okkum ikki vera bláoygd í berum ivri eftir at síggja broytingar. Lat okkum gjølla umhugsa hvussu okkara samfelag best kann innrættast við atliti til og umhugsni fyri rættvísi — herundir lógir og reglur um fiskirættindi, alirættindi og onnur rættindi ið kunnu síggjast sum “framíhjá rættindi” — men lat okkum í samanhanginum ikki bróta niður tað sum er bygt upp yvir so langa tíð og so dýrtkeypt.
Tað kann uttan iva takast sum eitt sunt og gott tekin um opinleika at føroyingar nú í longri tíð hava umhugsað og skift orð um nýskipan av fiskivinnuni, og í hesum høpi eisini hava tikið radikal hugskot við. Tílíkt gevur høvi til nýhugsan og uppfrískar tankavirksemið hjá øllum ið vilja brúka síni evnir uppbyggiliga, uttan mun til hvat tey annars halda um eitt og annað. At tað ofta vil vera eitt sindur av grenji á øllum síðum, eiga vit ikki at taka alt ov tungt — heldur eiga vit at vera bæði víðskygd og skynsom, so frægt sum vit megna tað, og ikki gera tílíkt kjak persónligt ella partapolitiskt.
Tá tað er sagt, mugu vit heldur ikki gloyma at her snýr tað seg um eina vinnu sum leingi hevur verið, og framvegis er, beinleiðis tengd at evnunum hjá tí føroyska samfelagnum at klára seg og trívast. Hetta ger seg ikki minni galdandi í rembingartíðum har teir altjóða marknaðir sum í roynd og veru seta treytirnar fyri okkara útflutningi av fiskavørum standa í andaleypi av søguliga umfatandi broytingum.
Ymisk rættindi
So meðan útlit eru til vaksandi politiskan, samfelagsligan og búskaparligan turbulens í londunum kring okkum, umhugsa vit í Føroyum eina nýskipan av ongum minni enn okkara fiskivinnu. Tað kann ikki merkja annað enn at allir føroyingar hava skyldu til at standa saman um at hjálpa avvarðandi myndugleikum at finna best hugsandi leist til at skipa hesa týdningarmiklu vinnu eftir.
Mong av okkum, meira og minni av røttum, hava funnist at verandi skipan og tí miðsavnan av fiskirættindum sum er farin fram tey seinnu árini, kanska av ymiskum fíggjarligum ávum vit ikki hava verið heilt harrar yvir sjálv. Hetta merkir ikki neyðturviliga tað sama sum at ein uppboðssøla av fiskirættindum vil leggja lunnar undir størri og breiðari luttøku í vinnuni, enn minni til javnað í samfelagnum; hinvegin bendir mangt á at tað øvugta ger seg galdandi.
Júst hetta er eisini uttan iva ein høvuðsorsøk til at tílík skipan stórt sæð ongastaðni verður brúkt, sum í sær sjálvum átti at tendrað allar ávaringarlampur — serliga tá sæð í ljósinum av at tær stóru óvissur sum annars altíð hoyra til fiskivinnuna verða gjørdar hvaðna verri av sannlíkindum fyri óvanliga óstøðugum umstøðum úti í heiminum har okkara marknaðir eru.
Tað er tí eisini alt annað enn skilagott at fara undir eina skipan við uppboðssølu av parti av fiskirættindunum at brúka sum grundarlag til at selja meginpartin av rættindunum á hvørjum ári til verandi loyvishavarar. Eitt tílíkt sokallað “uppboðssølu ásett tilfeingisgjald” vil geva á leið somu óneyðuga øktu óvissu sum ein uppboðssøla av øllum rættindum vil hava við sær.
Hinvegin eiga vit at finna fram til eina skipan við tryggum loyvum og gjøldum sum samstundis stuðlar uppundir størri luttøku í vinnuni, uttan at skapa órógv fyri vinnuna ið kann skaða álitið á føroyingar sum tryggar veitarar. Tí okkara fiskakeyparar vilja hava langtíðar avtalur, og uttan tryggar karmar kunnu vit ikki veita leveringstrygd fleiri ár fram í tíðina, og uttan leveringstrygd fáa vit ongar langtíðar avtalur.
So lat okkum ikki vera bláoygd í berum ivri eftir at síggja broytingar. Lat okkum gjølla umhugsa hvussu okkara samfelag best kann innrættast við atliti til og umhugsni fyri rættvísi — herundir lógir og reglur um fiskirættindi, alirættindi og onnur rættindi ið kunnu síggjast sum “framíhjá rættindi” — men lat okkum í samanhanginum ikki bróta niður tað sum er bygt upp yvir so langa tíð og so dýrtkeypt.
Subscribe to: Post Comments (Atom)


c: text/html

text:
Samstarvsavtala við GoBoat Aalborg
Sum nakað nýtt hevur Álaborg gjørt samstarv við GoBoat í Aalborg. Hetta merkir, at til og við viku 42 í 2018 fáa limir okkara 20% í avsláttri, tá ið teir bóka ein GoBoat á heimasíðuni http://goboataalborg.dk.
Um GoBoat í Aalborg
GoBoat í Aalborg var stovnað í 2017. Við einum GoBoat fært tú møguleikan at njóta Aalborg og Limfjørðin á ein øðrvísi hátt, har ið tú sjálv/sjálvur ert skipari. GoBoat eru ikki skjóttgangandi bátar, so tað ber til at fara túrar í (næstan) øllum veðri. Afturat vakra útsýninum kunnu bæði smá sum vaksin hugna sær á fjørðinum við onkrum leskiligum úr kioskini hjá GoBoat, bjóða vinfólkunum ein damlitúr áðrenn veitsluna ella læna tráðu og royna eftir sild og hornfiski undir “Limfjordsbroen”.
Afturat hesum er vert at nevna, at GoBoat ger alt fyri at virða náttúruna. Bátarnir eru gjørdir úr endurnýtslutilfari av vindmyllum, og battaríið verður løtt av sólorku. Ynski teirra er eisini at uppala og læra børn at ikki tveita burturkast á sjógv. Tískil skipar GoBoat av og á fyri tiltaki, har ið børn kunnu læna glúpar og samla rusk upp úr Limfjørðinum og fáa ein íspinn sum takkarløn.
Prísurin er at síggja á www.goboataalborg.dk og er treytaður av, hvussu leingi ein ætlar at sigla. Limir okkara í Álaborg fáa eina avsláttarkotu, sum gevur teimum 20% í avsláttri. Somuleiðis hava leigarar møguleika at leiga tráðu frá GoBoat fyri 50 kr.
At enda kunnu vit leggja afturat, at ætlar mann at náa alla Limfjordsrutuna, so verður viðmælt, at mann bókar í minsta lagi tveir tímar.
GoBoat heldur til á Strandvejen 12C, 9000 Aalborg. Umframt bátar, hava tey kontór, kiosk og gestaves á keiini.
Bátarnir og reglugerðir
-
GoBoat hevur fimm bátar, ið rúma átta fólkum (ella 850 kg).
-
Bátarnir sigla 7 km/t.
-
Bátarnir hava ljóðleysan elmotor.
-
Bátarnir sigla til og við 10 m/s. í vindmegi
-
Tað er krav, at leigarar læna bjargingarvest frá GoBoat – hetta er sjálvsagt ókeypis.
-
Bjargingarvestarnir fáast úr stødd 3 ár, og tískil er aldursmarkið hareftir.
-
Skiparin skal vera fyltur 18 ár.
-
Skiparin skal vera appilsinfríur t.e. undir 0,5 í promillu.
-
Skiparin verður kunnaður um rutuna, ið siglast kann, áðrenn túrin.
-
Leigarar hava eina sjálvsábyrgd á 4000 kr, um skaði skuldi komið á bát, motor o.s.fr.
- Leigarar skulu sjálvir hava stýr á fiskiloyvi, um teir ynskja at leiga fiskiútgerð frá GoBoat. Hetta kann bíleggjast á www.fisketegn.dk
-
Øll kunning og allar reglugerðir standa á heimasíðuni hjá GoBoat
-
Álaborg sigur frá sær alla ábyrgd, og limir skulu sjálvir kanna, um reglugerðir, prísir o.a. er broytt á heimasíðuni hjá GoBoat Aalborg.
Leinkja til leiðbeingarskjal til GoBoat Aalborg
Soleiðis bókar tú ein GoBoat
Tú kanst fara framvið og vita, um bátarnir eru tøkir, men GoBoat viðmælir, at tú ert í góðari tíð og bókar online. Í báðum førum skalt tú hava limakortið 2018 og samleikaprógv við mynd t.e. pass ella koyrikort.
Online bóking:
Far inn á heimasíðuna http://goboataalborg.dk og tryst á “BOOK” ovast til vinstru.
-
Vel síðani Aalborg og hvussu nógvar bátar og tímar, tú vilt bóka.
-
Vel dato og tíð
-
Skriva upplýsingar tínar
-
Tilval úr kioskini
Síðani setir tú flugubein í “Accepter vilkår og betingelser” og trýstir “Bekræft booking”.
-
Skriva inn kortupplýsingar og trýst síðani á “Gavekortkode”. Her skalt tú skriva inn avsláttarkotuna: Færing18, og síðani fært tú ein avsláttur á 20%
GG! Hendan avsláttarkotan er einans fyri limir í Álaborg við limakorti galdandi í 2018. Limaskapurin verður eftirkannaður á keiini, har ið limir skulu vísa fram limakort og samleikaprógv.

robotstxt: allowed

filter: keep


text:
Umstøðurnar eru ikki altíð tær bestu á Rhodos. Vit hava hoyrt um varmablásarar í borðtennishøllini og um ein hálvlidnan vøll. Tað ganga fleiri slíkar søgur á Rhodos.
Í rennikappingini týskvøldið gloymdu dómararnir at ringja fyri síðsta umfarinum við tí úrsliti, at summir rennarar stegðaðu, aðrir hildu áfram, og eisini hálaðu fyristøðufólk teir aftastu rennararnar av breytini.
Trygdin er eisini so sum so á Rhodos.
Málini í bogaskjóting standa framvið einari gongugøtu, ið ikki er avbyrgd fyri ferðslu. Tað hóvar ikki borgarstjóranum í Rhodos at stongja gøtur. Tí mátti súkklurutan flytast út um býin í síðstu løtu. Tíverri náddu tey ikki at seta skeltir upp allastaðir á rutuni, ið elvdi til, at nakrir súkklarar koyrdu skeivan veg.
Skjótikappingin var eisini tarnað av vánaligari fyriskipan.
Betongpláturnar, ið vóru settar upp rundan um vøllin sum girðing, vóru í so vánaligum standi, at tær duttu niður og tí máttu umvælast - meðan kappingin var í gongd!
Størsti trupulleikin sigst at vera tørvurin á bussum. Skjúttar úr Gotlandi náddu ikki at vera við í teimum fyrstu skjótikappingunum, tí teir fingu ongan flutning.
Nú skulu fyriskipararnir ikki hava skuldina í øllum, sum gongur galið á Rhodos, men meðan okkara stakkals svimjarar verða etnir av mýggjabitum, berjast triatletarnir við ovurstórar kakkulakkar.


text:
Jacob: Høgni verður altíð misskiltur
Politikkur15-11-2017 - 07:52 - Jóanis Albert Nielsen
Høgni Hoydal ger ongan feil. Hann ger altíð alt rætt og tað eru altíð hini, sum ikki hava skilt støðuna rætt.
Hóast ongin í vinnuni tekur undir við fiskivinnunýskipanini, og tað nú er gingið upp fyri fleiri í samgonguni, at ætlaða nýskipanin fer at hava vanlukkuligar avleiðingar við sær, fær tað ikki Høgni at broyta meining, tí øll hesi hava mistikið seg.
Hóast Høgni aftur og aftur sleppur at nýta tey somu villeiðandi orðini um, hvussu gott alt verður, um fiskivinnunýskipanin verður samtykt, hevur hann ongantíð verið førur fyri at svara teimum spurningum, sum reiðarar, tíðindafólk, leikfólk, og onnur hava sett honum, síðan uppskotið til nýskipan sá dagsins ljós. Heldur ikki Vinnunevndin fekk nøktandi svar frá Høgna.
Vánaliga politiska handverkið hjá Høgna byrjaði beinanvegin, tá “nýskipanarbólkurin” varð settur.
Í staðin fyri at lata bólkin fáa frið at arbeiða, og koma við teirri skipanini, sum bólkurin helt vera tað bestu, var arbeiðssetningurin so smalur, at bólkurin bert skuldi viðgera, hvussu ein uppboðssøluskipan kundi setast í verk í Føroyum.
Tá lógaruppskotið varð sent til hoyringar, var Høgni ikki førur fyri at svara, hvørjar avleiðingar uppskotið hevði fyri ymisku partarnar í vinnuni. Tá Høgni varð spurdur ítøkiligar spurningar um útrokningar o.a., fekk ongin nakað líkinda svar, bert hálvar sannleikar og burturforkláringar.
Hetta er framvegis støðan, nú Høgni hevur rent seg fastan. Vikan byrjaði við, at Høgni ikki kundi geva rættvísandi svar uppá, hvørja ávirkan antitrust ásetingarnar koma at hava fyri stóru feløgini í fiskivinnuni.
Tað síðsta er, at tað er so synd í Høgna. Øll eru eftir honum, ja, sjálvt KVF, sum hevur borið hann á lógvum og vart hann. Ringast eru tó tey fýra stóru reiðaríini, tí tey leggja “trýst” á Høgna. Hvørja ferð tey spyrja viðkomandi spurningar, sum Høgni ikki er førur fyri at svara, leggja tey “trýst” á politisku skipanina.
Tað er gott at samgongufólk hava fingið eyguni upp fyri tí, sum gongur fyri seg, og ikki framhaldandi lata seg villeiða av Høgna. Vit onnur bíða í spenningi eftir, hvat nú fer at henda.
Jacob Vestergaard.


text:
Orð: Hans Andrias Djurhuus
Lag 1: Albert Møller
Lag 2: Jóhannus á Rógvu Joensen
1. Tey standa og vagga og tráa
á akrinum stadnandi øks
og deila hin bjartoygda dáa,
ið upp millum teirra vóks.
2. “Vit áttu at plágað og pínt teg
og altíð at stungið tær skør,
vit áttu at køvt teg og týnt teg,
tú stendur á okkara jørð.
3. Og alla tøðuna átst tú –
og royndi at gera mein.
Og altíð so prangandi stóðst tú
– tú voldi, at vit eru sein”.
4. Men dáin stendur í iva,
og hann hevur ymsan lit:
“Eg havi væl loyvi at liva
her líka so væl sum tit”.
5. Tá verða tey øks at tagna,
tí tað segði dáin satt:
hvønn vøkstur Gud hevur fagnað,
og hvør eigur lívsins rætt.


text:
FM 2018 - Torkil endurvann FM heitið í Landavegsúkkling
Myndirnar tala fyri seg. Bláður himmal og gott lag á súkklarunum, nú seinasta FM kappingin skuldi koyrast á hesum sinni.
Eftir ætlan skuldi Landavegsúkklingin koyrast í Eysturoynni, men vegna vegarbeiði á teininum runt Agnið, bleiv kappingin flutt til Streymoynna.
Eftir harða Einkultstartin niðan á Sornfelli, skuldu kvinnur og menn kappast um FM heitið í Landavegsúkkling.
Súkklast skuldi frá Wenzel við Akranesgøtu í Havn til Gomlurætt og aftur til Wenzel. Ein teinur á góðar 17 km, og skuldi hesin súkklast ávikavist 4 og 6 ferð. Kvinnur og motionistar skuldi koyra teinin fýra ferð og Opin Bólkur, seks ferð.
Kilometrarnir siga ikki alt. Veðrið var sum sagt avbera gott - nakað av vindi, men sól og bláður himmal. Kilometrarnir siga ikki alt, men tað ger tíðin. Og tíðin segði okkum, at hesin teinur er sera harður, og sera harður fyri teir súkklarar, ið ikki megnaðu at "halda hjul", og tí skuldu koyra mest sum allan teinin einsamallir.
Tíðliga í kappingini megnaðu fleiri at halda tørn og fylgjast við Torkil Veyhe, Dávur Magnussen og Helga W. Olsen, sum eru á einum væl hægri støði enn avbjóðararnir.
Jóhann Brend, Andrass Joensen, Jan Hjaltalin Olsen og aðrir royndu alt teir kundu at fylgja við niðan úr Gomlurætt og niðan á Velbastaðháls. Teir bitu tennirnar saman og kýttu tað teir vóru mentir. Hinir í feltinum duttu av, sum perlir av snóri.
Ferðin fór upp, og skjótt høvdu Torkil, Dávur og Helgi lagt seg greitt á odda. Ferðin fór longur upp, og skjott hevði Torkil langt seg greitt á odda. Dávur var knáður og royndi tað hann var mentur at koyra Torkil inn aftur. Hetta var triði dagur á saðlinum hjá Dávur, og allarhelst hevur harða kappingin móti Helga frá degnum fyri, niðan á Sornfelli, sitið í beininum.
Torkil økti og løtu seinni kundi Torkil koyra solo um málstrikuna. Torkil endurvann FM heitið í Landavegsúkkling, og vann hann kappingina við góðum tveimum minuttum á Dávur. Helgi W. Olsen gjørdist nummar trý.
Nakað aftanfyri "elituna" bleiv ikki kappast um gullið, men um fjórða plássið. Jóhann Brend, Andarass Joensen og Jan Hjaltalin Olsen vóru teir, sum kappaðust um hendan heiður.
Teinurin passaði væl til Jan, og tað sá lætt út hjá Jan at koma niðan úr Gomlurætt og niðan á Velbastaðháls. Men sum kappingin leið, sluppu kreftirnar hjá Jan undan. Tá hesir fóru út á sætta og seinasta umfar hevði Jan mist, og nú stóð slagið millum Jóhann og Andrass. Meðan Andrass koyrdi sum ein brandur á Fjallaeinkultstarinum dagin fyri, so var tað nú Jóhann Brend sum brillieraði í hørðu Landavegsúkklingini. Jóhann gjørdist fjórði maður um málstrikuna, men bert 9 sekund var aftur til Andrass.
Úrslit, FM 2018, Landavegsúkkling, 104 km, Opin Bólkur menn:
1. Torkil Veyhe, 3 tímar 26 minuttir 55 sekund
2. Dávur Magnussen, 3.28.46
3. Helgi W. Olsen, 3.30.49
4. Jóhann Brend, 3.43.16
5. Andrass Joensen, 3.43.25
6. Jan Hjaltalin Olsen, 3.46.40
7. Jákup Petur Eliasen, 3.59.58
8. Gunnar Dahl-Olsen, 4.07.46
9. Áslakkur Nesá, 4.22.49
10. Bogi Kristiansen, DNF
Úrslit, FM 2018, Landavegsúkkling, 16 km, Motionistar menn:
1. Tóri Thorleifsson, 2 tímar 41 minuttir 52 sekund
2. Henrik Kølleskov, 2.42.18
3. Kjartan Egholm, 3.07.40
Sigmund Olsson, DNF
Eivind A. Hansen, DNF


text:
Tryggur heimasigur!
TB | 14/06/14
Tað var eitt skert TB-lið, sum spældi við Stórá ídag. Óli Johannesen og Teitur Olsen kundu ikki spæla fyri skaða og leikbann, so nýggj miðverjuuppstiling mátti finnast. Gleðiligt var, at Martin Tausen er komin aftur, og undir liðini á honum hevði Hagbert sett Jonhard Ferjá. Langi skaðasteðgurin hjá Martini nervaði hann als ikki, og hann stýrdi øllum har afturi við tryggum spæli og nýggi maðurin undir liðini á honum gjørdi tað lætt fyri seg sjálvan og spældi trygt og einkult.
Uppstillingin var eitt sindur annarleiðis, enn vanligt. Ivan var í málinum. Jonhard og Martin í miðverjuni. Á bakkunum vóru Ragnar joensen og Eirikur. Heini, Aron og Rógvi mannaðu sentralu miðjuna og Mikkjal, Arthur og Ragnar tóku sær av offensiva partinum. Hetta vísti seg at rigga sera væl, tí teir fremstu menninir býttu í heilum um pláss, og hetta ørkymlaði AB-verjuna.
TB fekk eina dreymabyrjan. Fólk høvdu nóg illa sett seg niður, so var lynt undir stórsigurin. AB spældi bóltin nógv aftur og fram í verjuni, men tá teir komu um miðlinjuna, taklaði TB-miðvøllurin teir eirindaleyst. Hetta var júst tað, sum evldi til fyrsta málið. TB vann bóltin á miðjuni, Eirikur ger eitt yvirlapp og leggur síðan bólin í feltið har Arthur kemur stormandi, málverjin tóktist ikki tryggur við støðuna og misti bóltin fyri føturnar á Ragnari Tausen, ið takkaði fyri og skoraði til 1-0. Nú høvdu nervarnir lagt seg.
Mynstrið alla hálvleikin var tað sama. TB lat AB spæla aftur og fram í verjuni og tá teir nærkaðust miðjuni so fangaðu TB-ararnir bóltin og fóru í mótálop. Oftani gekk tað heldur skjótt fyri seg, tá TB fór frameftir. Bóltanir blivu í heilum høpisleyst lossaðir í feltið uttan mál og mið. Men diagonalsendingarnar vóru framúr góðar. Tær tægaðu alla verjuna hjá AB sundur. Serliga Eirikur tóktist vælupplagdur á bakkinum.
Eftir 22 min hendi tað sum ein sat og bíðaði eftir. AB spælir bóltin, eins og TB væntaði, aftur og fram, Heini lesur avleveringina væl og brýtur spælið hjá AB og strýkur avstað gjøgnum verjuliðið hjá argjamonnum, púra leysur í feltinum steðgar hann á og leggur bóltin fyri føturnar á Rógva, ið skorðar lættliga. Hetta var eitt sera vakurt og ísakalt mótálop, sum Heini eigur alla æruna fyri.
Tað hendi ikki tað heilt villa í fyrra hálvleiki, fyrr enn móti endanum, tá TB fekk brotsspark. Hetta var eitt óvanliga vakurt uppspæl. Ragnar og Rógvi høvdu nakrar flottar hæl og tá kombinatiónir úti í høgra borði, har Eirikur var komin við einum av sínum mongu yvirlappum. Eirikur legði bóltin fyri føturnar á Rógva, sum við einari fínari kropsfintu tekur AB-verjuna á bóli. Hann verdur feldur og dómarin dømir brotsspark til TB. Ragnar Tausen setti tað trygt í netið. Hálvleikur og 3-0 til TB.
TB hevði eitt sindur av mótvindi í seinna hálvleiki, og AB pressaði hart á, fyri at koma á máltalvuna. Tað var lítið skil á okkara monnum hesa løtuna, og AB skapti fleiri vandamiklar deyðbóltstøður, men Jonhard, Aron og Martin stóðu stinnir í verjuni. AB kundi skorað, tá 55min vóru farinr. Eitt gott innlegg úr vinstru síðu kemur á pannuna á einum AB-ara, ið skallar bóltin hegnisliga í einum boga móti langa horninum. Ólukkutíð fyri hann, so brast bóturin í tvørtræið og niður í vøllin. Bólturin hoppaði eitt sindur aftur og fram, til Jonhard hevði fingið nóg mikið og tveitir seg niður og sparkar bóltin av vandaleið. Og væl var sparkað, tí Ragnar Tausen streyk avstað fram við allari AB-verjuni. Hann sær, at málverjin er komin úr málinum og er í villarreiði. Kaldur sum hann er, sparkar Ragnar bóltin í kassan til 4-0. Game over!
Eftir hetta gjørdi TB nakrar útskiftingar. Heini, Rógvi og Mikkjal fóru út og Carl, Jákup og Teitur komu inn fyri teir. Onkrar roteringar blivu framdar og TB gjørdi tað óneyðuga ringt fyri seg sjálvt hesa løtuna. Heldur enn at spæla róliga saman, so blivu øll álopini skundaði í onki.
Tá menn vóru komnir til sin sjálvs aftur, bleiv tað sambafótbótur. Teitur og Arthur kombineraðu væl saman, har tann fyrri tvingar málverjan í eina góða bjarging. Og av sonnum hevði seinasta málið ein feril av sambarútmum yvir sær. Ragnar Joensen vinnur bóltin í verjuni, spælir bóltil fran til Arthur, ið finnur Carl, sum spælir Ragnar við hegnisligari sending. Ragnar hevur eina framúr fyrstu røring, og skapar sær sjálvum pláss og smekkar bóltin í kassan til 5-0. Ragnar, sum so løgið tað ljóðar, hevði ein róligan dag, men hann gjørdist dagsins maður við 4 málum, og øll høvdu gloymt alt um Holland og Spania í HM-endaspælinum.
Sum heild spældu allir TBarirnir væl. Okur hava bara onkuntíð lyndi til at gera tingini óneyðuga torfør fyri okkum sjálvar. Men tykur skulu allir hava rós uppiborið fyri 5 sera flott og gjøgnumspæld mál.
Einaferð, altíð TB!
Skrivað hevur Mortan Enni.
Stóra takk Mortan!


text:
Ivan Hentze Niclasen (Mynd: Portal.fo)
Sosialurin villleiðir um KvF, pt.2
Takk fyri svarið, Barbara! Hóast vandi er fyri at møða fólk í hesum málinum, so má eg tíverri enn einaferð staðfesta, at týðandi partar í greinunum í Sosialinum um KvF í vikuskiftinum vóru villleiðandi.
Fyri at taka stutt aftur í aftur: Talan var ikki – sum Sosialurin rør fram undir – um eina dulda avtalu millum stjóran á KvF og stjóran á TAKS um at koma í sjónvarpsstovuna. Innbjóðingin var almenn. Hon stóð í lesarabrævi dagin fyri, og hon varð umrødd á fundi millum stjóra, tíðindaleiðara og báðar redaktørarnar á D&V á fundi morgunin fyri. Tá stjórin á TAKS so ringir til stjóran í KVF fyri at taka av innbjóðingini, so kunnar Johnny í Grótinum meg beinanvegin. Talan var heldur ikki um, at stjórin í KvF breyt ta redaktionellu ketuna og legði seg út í viðgerðina hendan dagin.
Talan var tí heldur ikki um, at journalistar stutt áðrenn sendingina fingu innlit í eina avtalu, sum stjórin í KvF og stjórin á TAKS skuldu havt gjørt. Liljan Weihe og Jan Lamhauge skrivaðu spurningar, sum Eyðun Mørkøre fekk sendandi umleið kl.17.30. Spurningarnir staðfestu avtaluna undir samrøðuni. Og talan var heldur ikki um nakað illgrunasamt í at hava tvey evnir í kjakinum hetta kvøldið. Hetta var gjørt fyri at fáa betri stundir til at viðgera hetta torgreidda mál. Kjakið sjálvt hetta kvøldið var eisini ein kritisk viðgerð av málinum.
Tá Sosialurin allíkavæl málar eina aðra mynd, so er hon villleiðandi. Og tí var mítt fyrra skriv ikki sent á skeiva adressu. Blaðið má tryggja sær, at tað ikki skrivar søgur út frá upplýsingum, sum antin eru villleiðandi, óneyvir ella ófullfíggjaðir. At blaðið so allíkavæl velur at geva eina mynd av hendingunum tann 26 september út frá upplýsingum, sum eru ófullfíggjaðir, so hevur Sosialurin ein trupulleika. Eg havi omanfyri enn einaferð greitt frá hvussu samskifti og kunning fór fram í hesum málinum.
Sosialurin hevur gjørt tvey elementer mistøk í lýsingunum av hendingunum tann 26 september. Annað er ikki at geva tilfarinum, sum tit hava, eina keldukritiska og neyva viðgerð. M.a. fær lesarin fatan av, at tit endurgeva úr klagum – sum sambært stýrisformanninum í KvF- ikki eru til. Hitt er ikki at spyrja redaktørin tað kvøldið. So høvdu tit fingið eina meira fullfíggjaða frágreiðing.
Tit skriva nógv um KvF í tykkara greinum. Eg kann bara viðmerkja ein lítlan part av hesum, og tað eru hendingarnar tann 26. september. Og har má eg enn einaferð staðfesta, at tit eru á skeivari leið.
Vinaliga,
Ivan Hentze Niclasen,
Redaktørur, KvF
Les eisini:
Góða Barbara, stýrið tekur trúvirðið í størsta álvara
Aftursvar til Rúna Heinesen: Innihaldið í skjølunum er ov álvarsligt
Stýrið hevur ikki fingið kærur um kringvarpsstjóran
Aftursvar til Ivan Niclasen: Kritikkurin um villeiðing sendur á skeiva stað
Sosalurin villeiðir um KvF


text:
Magnus Rasmussen, valevni hjá sambandsflokkinum
20. apríl 2015
Magnus Rasmussen, borgarstjóri í Runavíkar kommunu, er valevni fyri Sambandsflokkin, tá løgtingsval verður.
Magnus er 52 ára gamal og býr í Lamba. Áðrenn hann gjørdist borgarstjóri, arbeiddi hann sum lærari í Runavíkar kommunuskúla í mong ár.
Á heysti í 2008 stillaði Magnus á fyrsta sinni upp til býráðsvalið í Runavíkar kommunu og varð valdur inn og valdur til borgarstjóra. Magnus stillaði upp aftur til býráðsvalið á heysti 2012 og varð eftir valið afturvaldur til borgarstjóra.
Magnus hevur nú gjørt av at stilla upp fyri Sambandsflokkin til løgtingsvalið, sum skjótt verður. Orsøkin er tann stóri áhugin fyri samfelagsviðurskiftum, saman við kommunalpolitisku royndunum, sum nú ger, at Magnus bjóðar seg fram sum valevni til løgtingsvalið.
RN
Aftur


text:
15-03-2018
Umboðsmaðurin hevur viðgjørt eina klagu um, at innlit ikki varð latið í innanhýsis skjøl hjá Fiskimálaráðnum, sum vóru latin einum kanningarstjóra.
Í § 7 í lógini um alment innlit er ásett, at rætturin til skjalainnlit ikki fevnir um innanhýsis arbeiðsskjøl. Verða skjølini send øðrum myndugleika ella latin øðrum uttanfyri myndugleikan, missa skjølini í flestu førum eyðkenni sum innanhýsis skjøl. Innlit kann tískil sum meginregla ikki longur sýtast í skjølini við heimild í § 7, men møguliga heilt ella partvís við heimild í øðrum ásetingum í lógini.
Vísandi til serligu eyðkennini hjá kanningarstjóranum helt umboðsmaðurin mest tala fyri, at innanhýsis skjølini, á sama hátt sum tá innanhýsis skjøl verða latin umboðsmanninum, ikki høvdu mist innanhýsis eyðkenni, tá tey vórðu latin kanningarstjóranum.
Umboðsmaðurin helt heldur ikki, at skjølini høvdu mist eyðkenni sum innanhýsis skjøl við at brot varð lisið upp úr einum innanhýsis uppriti á einum fundi, skipaður av kanningarstjóranum í desember 2017, sum almenningurin hevði atgongd til.
Av tí, at umboðsmaðurin ikki helt niðurstøðuna vera púra ivaleysa, mælti umboðsmaðurin samsvarandi § 12, stk. 1 í umboðsmanslógini løgmanni og Løgtinginum til at regulera arbeiðsháttin hjá kanningarstjórum nærri, herundir taka støðu til, hvørja støðu innanhýsis skjøl, sum verða latin einum kanningarstjóra, skulu hava. (LUM 17/00094)
Álitið kann lesast her


text:
FM hálvmaraton í Klaksvík
Aftur í 2018 skipar Treysti fyri FM í hálvmaraton í Klaksvík. Treysti hevur høvuðsstuðul, sum er Norðoya Sparikassi, og tí verður heitið á kappingini: NS hálvmaraton Klaksvík 2018. Kappingin verður hildin leygardagin 5. mai kl. 14.00.
Treysti skipar í ár fyri NS hálvmaraton í Klaksvík. Hetta verður samstundis FM í hálvmaraton. Talan verður um eitt sokallað býar hálvmaraton, tí tað verður bert runnið í býnum, á einum rundteini á 5,3 km.
Umframt hálvmaraton so verður eisini skipað fyri 5 km motiónsrenning og barnarenning.
Startur og mál verða á vegnum høvuðsdeildina hjá Norðoya Sparikassa og Betesda. Hálvmaraton verður runnið fýra ferðir norður til Stangaskákið (Victor á Lakjuni) og út á Bumshamar (Torvgøtu) at venda.
Motiónsrenningin er eitt umfar av hesum rutu. Barnarenningin er eitt umfar runt "Lítla Eið", sum er góðar 400m.
Talan verður um DAF-góðkendan hálvmaraton tein.
Fyri at luttaka í hálvmaraton skal ein vera fødd/føddur í 2001 ella fyrr. Fyri at luttaka í FM er tað ein treyt, at man er limur í einum felag undir FÍF.
Samstundis, sum talan er um FM, so verður hetta eisini opin kapping har øll kunnu luttaka.
Tíð og stað
Startur uttanfyri Norðoya Sparikassa kl. 14.00. Barnarenningin byrjar kl. 13.30.


text:
Leyslig týðing av Omkring tiggarn fron Luossa, sum Dan Andersson hevur skrivað. Sangurin varð týddur á vári 2003.
Lag: Omkring tiggarn fron Luossa ...
Uttan um ein biddara í kvøldarloti fólki sat,
og frá bálinum tey hoyrdu, tað hann kvað.
Kvað um biddarar og vallarar og undurfullan stað,
kvað um longsul sín heilt til tann ljósa dag.
”Tað er nakað handan fjøllini og blómurnar og sangin,
tað er nakað handan stjørnurnar og heita hjarta mítt.
Hoyri okkurt teska, lokka – hoyri onkran biðja meg:
Kom við okkum - hendan jørðin, hon er ikki ríkið títt.
Havi lurtað eftir aldututli móti sjóvarstrond,
og um hvílu stóra havsins havi droymt,
og í huganum í skundi fór til randarleysu lond,
har tað kærasta vit áttu verður gloymt.
Til ein longsul uttan íhald føddu okkum møður bleiku,
jammurgrátur eftir burðarpínu okkum fall í lut.
Rókust vit um fjøll og slættar, har vit rokaðust og leiktu,
og vit spældu seyðir, úlvar, huldur, biddarar og gud.
Stillur sat í hennar fangi, hennar hjarta var sum mítt,
hon við løttum hondum reiddi okkum ból.
Hoyrdi eg mítt hjarta rópa: Tað tú eigur, er ei títt.
Andin flutti burtur meg at fáa ró.
Tað eg elski, tað er horvið hinumegin í tí fjara,
og mín rætta leið er høg og undra man.
Mitt í øllum varð eg lokkaður at biðja til Várharra:
Tak alt burtur, tí eg eiga vil, tað eingin eiga kann.
Fylg mær, bróðir, yvir fjøll, har kaldar makar áir renna,
har alt havið brátt í einum helluhyli liggur stilt.
Handan himin er mítt heim, og har man móðir mín meg kenna,
huld i gyltum kvøldartámi – klødd í klæði rósulitt.
Lat tað svarta salta vatnið svala kinnar hitareyðar,
lat meg vera langt frá lívinum í morgunroðanum.
Ei til hesa verøld hoyrdi, og ein endaleysan trega
leið av mínum iva, óró og av kærleikshitanum.
Og við skeljasádda fjøru stendur grind av gulum sóljum,
har í hvílu moltin vrak og troyttir menn sær finna ró.
Aldrin hoyrdu høgar sangir, eins og ekkó frá fiólum
undir hválvi, har ið ævig eydnubørn sær settu búgv.”
if03mars


text:
Kemur moralur veruliga frá Guði?
22 juni, 2011 , skrivað hevur ÁsacloseAuthor: Ása
Name: Ása Johannesen
Site:
About: Ása Johannesen kannar kombikk sum part av PhD útbúgvingini hon er í fer við at nema sær í Leeds. Hon er ikki heilt samd við seg sjálva um hon elskar ella hatar kombikk.
Tá hon ikki er í konflikt við seg sjálva um kombikk dámar henni at finnast at dummheitum, sum standast av religión og pátrugv annars. Serliga dámar henni ikki kreationismu og pástandir um hvussu væl tann nýggjasti new age “heilivágurin” riggar. Ása fer at royna at skriva okkurt hvønn mánað um mánaðarskiftið.See Authors Posts (27)
Hesin fýrurin dugur at snakka. Eg haldi hann gevur meining… (hálvan tíma langt, sorry)
Hann vann eina daytime Emmy fyri sín leiklut sum onkur fýrur í the Bold and the Beautiful. Áhugavert, men eg veit ikki heilt hví.
Merki: etikkur, góð uttan Guð, gudleyst samfelag, moralur


text:
Nøvnini hjá VISA, Mastercard, NemID, Nets, SKAT og PayPal eru fleiri ferðir vorðin misbrúkt í samband við phishing. Hetta eru mátar, sum sníkar seta seg í samband við tilvildarligar móttakarar, har móttakarin verður biðin um at fylgja leinkjum og lata kortupplýsingar v.m. Eftir hetta kunnu sníkjarar misbrúka hesar upplýsingar.
Suðuroyar Sparikassi, Nets, VISA, Mastercard ella NemID vilja ongantíð senda ein teldupost ella sms-boð við einum leinki, har tú sum kundi verður biðin um at upplýsa ella vátta persónligar upplýsingar og/ella kortupplýsingar.
Eftir hetta verður tú biðin um at dagføra títt antivirus forrit, og skanna tína teldu.
Hevur tú longu upplýst títt kortnummar, lokadag og eftirlitstal, verður tú skjótast til ber biðin um at seta teg í samband við okkum ella Nets og sperra kortið
Upplýs títt navn og bústað, og upplýs at kortið er frá Suðuroyar Sparikassa. Somuleiðis verður tú biðin um at upplýsa kortnummar, kontunummar ella p-tal.


text:
Leiguprísir fyri limir:
Døgnleiga: 1500 kr.
Dagleiga: 750 kr.
Kvøldleiga: 375 kr.
Leiguprísir fyri fólk, ið ikki eru limir:
Døgnleiga: 4.000 kr.
Dagleiga: 2.000 kr.
Kvøldleiga: 1.000 kr.
Felagshølini hóska væl til tiltøk og hátíðarløtur av ymsum slag. Pláss er fyri 120 fólkum.
Felagshølini hava køk við vanligum steintoyi og kaffimaskinu. Køkurin er tó ikki egnaður til matgerð.
Í hølunum eru allir nútímans hentleikar til fundarvirksemi, tað er uppvørpa, whiteboard, ljóðanlegg o.a.
Kontonummar til leigu er: 9181 – 4180196
Bílegging av hølunum fer fram við at senda teldupost á starvsmannafelag@starvsmannafelag.fo ella við at ringja á telefon 614868 eftir klokkan 13
Flyt pílin yvir dagfestingina fyri at síggja tíðarskeiðið, hølini eru útleigað í!


text:
Um Symfoniorkestrið
Føroya Symfoniorkestur byrjaði sítt virksemi í 1983, tá ið fortreytir av ymiskum slag gjørdu tað møguligt at stovnseta eitt Symfoniorkestur í Føroyum.
Royndarmusikkskúlin kom í 1982 við nøkrum yrkislærdum tónleikarum og bleiv stovnsettur sum Føroya Musikkskúli í 1983 við umleið 10 tónleikalærarum og stásiliga Norðurlandahúsið sum lat upp í juni gjørdi, at nú vóru tónleikarar og karmar sum gjørdu tað møguligt at stovna eitt symfoniorkestur.
Tað vóru tónleikalærarnir Magna Synnevåg og Kanny Sambleben sum saman við limum úr gamla orkestrinum t.d. Alex Sólstein, Boga Lutzen og hinum, sum stovnsettu nýggja orkestrið, sum fekk navnið Føroya Symfoniorkestur.
Føroysku og útlendsku yrkistónleikarnir í Føroyum, saman við gamla orkestrinum, framkomnu næmingunum og við hjálp frá nøkrum Føroyskum og útlendskum yrkistónleikarum í Danmark, skuldu manna nýggja orkestrið.
Hesin leisturin hevur veri brúktur øll árini. Góða broytingin er, at føroysku tónleikarnir vaksa í tali og dygd.
Hesi seinastu 20 árini hevur orkestrið havt stóra framgongd. Virksemi er vaksið munandi frá umleið 2 árligum konsertum til umleið 25 konsertir í 2014.
Framgongdin hjá orkestrinum hevur veri miðvís. Hetta er m.a. eitt úrslit av øktari játtan og harvið øktum virksemi, sum saman við góða arbeiðinum hjá musikkskúlunum, har fleiri av yrkistónleikarnum í orkestrinum virka sum lærarar, harav nakrir eisini hava slitu sínar barnaskógvar í musikkskúlanum og Symfoniorkestrinum, áðrenn teir fóru undir hægri tónleikaralesnan í útheiminum.
Symfoniorkestrið er vanliga manna av umleið 70 tónleikarum. Harumframt er Kór Føroya Symfoniorkestur við umleið 120 góðum sangarum sum hava vunnið sær pláss í orkestrinum gjøgnum eina uptøkuroynd og stóra Barnakórið við 200 børnum. Tað er Føroya Sanglærarafelag sum fyriskipar stóra Barnakórið til Barna- og Jólakonsertina sum Symfoniorkestrið hevur havt fyrsta vikuskiftið í desember í mong ár.
Orkestrið hevur verið á trimum uttanlandaferðum hesi seinastu 30 árini. Í Hetlandi, Danmark og í sambandi við 30 ára hátíðarhaldið, hevði Symfoniorkestrið á heysti 2013 konsert í Akureyri og í heimskendu Hørpuni í Reykjavík.
– Poul Jákup Thomsen, stjóri
Bygnaðurin hjá FSO
Fyrstu mongu árini var Symfoniorkestrið skipað við eini nevnd sum bleiv vald á aðalfundi. Valrætt høvdu teir tónleikarar sum høvdu goldið limagjald og valdu hesir nevndina sum stýrdi orkestrinum. Nevndin sum hevur situ seinastu 20 ári er:
Poul Jákup Thomsen, stjóri
Alex Sólstein, fíggjarleiðari
Bogi Lutzen, skrivari
Leiðslan er nú í eini skiftistíð, har tað frá 2015 verður farið yvir til at umboð fyri Norðurlandahúsið, Kringvarpið, Mentamálaráðið, vinnuna og eitt umboð fyri tónleikarnar skal virka sum eitt yvirskipað stýrið sum skal seta stjóran í Symfoniorkestrinum og sum hevur sum uppgávu m.a. at útvega økta inntøku til orkestrið so at virksemi kann økjast sum er ein fortreyt fyri orkesturmenningina!
Stjórin skal vegan stýrið hava dagligu leiðsluna og ábyrgd av fíggjarviðurskiftunum, leggja fíggjarætlanir fyri virksemi og umboða og leiða og stýra og samstarva við teir stovnar sum t.d. Norðurlandahúsið, Kringvarpið, Mentamálaráðið, Kommunurnar og við teir starvsbólkarnar sum eru við til at reka virksemi hjá orkestrinum.
Hesir bókar eru:
- Programmnevndin, sum skal skipa tónlistarliga virksemi hjá orkestrinum og saman við stjóranum leggja langtíðarætlanir fyri orkestri sueisini tryggjar at tað er viðkomandi tónleikur sum orkestrið spælir og at hesin tónleikur vendir sær til allar teir áhugabólkar sum eitt symfoniorkestur kann virka fyri t.d. Barnakonsertir, Symfoniokonsertir, Familju- jóla og barnakonsertir, kórkonsertir og aðrar t.d. klassiskar rockkonsertir sum. T.d tann konsertin sum var saman við Frændir og Frettu
- Kórbólkurin sum virkar sum sambingarlið millum stjóran og kórið og verður tikin upp á ráð í sambandi við tá ið skráir og venjingarætlanir verða gjørdar fyri kórið
- Vinarfelagið verður umsitið av eini nevnd við 4 fólkum sum skulu virka fyri at fáa ein skara av viðhaldsfólkum sum stuðla orkestrinum fíggjarliga, samstundis skulu limir í Vinarfelagnum hjá FSO fáa fyrimunir av at kunna keypad t.d. atgongjumerki við avslátti og verða bjóðandi til fyrilestar um ymisk størri verk orkestrið spælir og sleppa við til t.d. uttanlandsferði v.m.
- Nótabólkurin við 2 fólkum hevur dagligu ábyrgdina av at deila út og savna inn aftur nótarnar til konsertirnar og halda skil í nótaarkivinum.
- Ljóðførisgrunnurin við 3 limum skal arbeiða fyri at fáa til vegan nýggj ljóðføri til orkestrið. Ætlanin er at partur av peninginum frá Vinarfelagnum skal fara til Orkesturgrunnin sum saman við stjóranum. Dirigentinum og programmnevndini skal gera eina raðfesting av hvørji ljóðføri orkestrið skal keypa.
– Leiðslan í FSO


text:
Hevði tú tikið eina Jehova-vitni “bíbliu” upp í hendurnar og lisið hana sum um hon var Guðs orð? Eg hevði ikki! Eg veit, at har eru túsundvís av feilum í henni, at hon fyri tað fyrsta er týdd eftir korruptu Alexandriansku handritunum og er haraftrat týdd av fólki sum ikki er frelst og tí ikki hevur Guðs Anda, so NO WAY!. Hevði tú tikið eina “bíbliu” sum Guðs orð sum lá onkrastaðni ímillum Jehova-vitni bíbliuna og ta sonnu Heilagu Bíbliuna fyri Guðs orð? Eg hevði ikki! Í øllum førum ikki eftir at eg veit hvør bók ið ER Guðs orð!!.
Síðan eg klárt sá og skilti at Guð hevur varðveitt sítt reina orð í KJV, havi eg kastað NASB, NIV og NKJV í skrell og nerti tær aldri aftur. Eg kundi ikki gera annað enn fara so beint í holt við at týða KJV til føroyskt. Hinar gomlu reformatiónsbíbliurnar, so sum Luthers Heilige Schrift, gamlar danskar bíbliur, gamlar norskar bíbliur, gamla íslendska bíblian, gamla spanska bíblian, gamla franska bíblian, gamla italska bíblian … vóru allar týddar eftir Textus Receptus handritunum úr Byzantium, sum Erasmus útgav ein standard grikskan tekst eftir í 1516.
Lat meg líka viðmerkja, at Erasmus gjørdi ikki ein grikskan tekst; hann útarbeiddi ein standard grikskan tekst frá bestu og fullkomnastu Antiokiu handritunum hann kundi fáa fatur í. Tað finnast umleið 5300 heil handrit av Nýggja Testamentinum, og 99% av teimum eru einig við King James Bíbliuni. Tey korruptu handitini eru ógvuliga fá, faktiskt bara 45, so hví skuldu tey verið brúkt yvirhøvur?
Trupulleikin er tann, at 99% av teimum sum í dag koma framat bíbliutýðing, eru ófrelstir akademikarar. Og tann sum setir teir til arbeiðis er ikki Guð, ella hansara fólk, men onkrir pengagrískir mafiosar við dollarateknum í eygunum, sum eiga helvtina av New York, ølbullurnar íroknaðar, og ljótu bløðini í London. (Hetta er eitt faktum!!). Hetta er galdandi fyri til dømis tann, sum eigur rættindini til NIV. Hann eitur Rupert Murdock. Hann eigur Bart Simson, fleiri Amerikans ljót bløð, og ensk slatribløð og pornobløð. Tað kann ikki vera meiningin!!. Hesar nýggju “bíbliurnar” hava copyright til tekstin, og aloftast stendur at tað er bert loyvt at endurgeva ella prenta so og so nógv orð, annars mást tú skriva til pornomannin at biðja um loyvi at prædika gleðiboðskapin. Slíkt er Satans verk, gjørt fyri mammon, ikki fyri Guð!
So kemur King James Bíblian har, uttan copyright, fullkomiliga røtt, fullkomiliga bein, fullkomiliga rein. Guðs orð!. Og mong bara flenna og spotta. Hvussu við tær?
Guðs týðarar upp gjøgnum øldirnar hava fyri tað fyrsta verið frelstir menn, erligir menn, gudsóttandi menn, andsfyltir menn, sum hava elskað hansara orð, og mangir hvørjir doyð fyri tað eisini…
Nei, at hava Guðs reina varðveidda orð í hondunum, tað er einki smámál fyri ein sannan trúgvandi. Eg ráði tær til at hyggja eftir øllum filmsklippunum hjá Gail Riplinger og hinum eisini og at hyggja allar viðheftu pdf-traktatirnar væl ígjøgnum. Ikki mótmæla og siga at eg eri svakur, fyrr enn tú hevur hugt at hesum tingunum og kanst gera tær eina sakliga metan. Og eg vil biðja Heilaga Andan um at opna tíni hjartans eygu, tí tað er bara hann sum kann gera tað, eg fari ikki at royna tað, tí tað kann eg ikki.


text:
Sverri Egholm
22.07.2016 - 12:08
Tíðindi > Mentan > Frítíðarítriv
Absalon Eysturoy sum við trimum monnum úr Nýsælandi hava ætlanir um at klintra upp á Trøllkonufingur var í gjár noyddur bróta túrin av.
Tað var á middegi at teir byrjaðu uppá túrin. Tað gekk væl, men veðurlíkindi gjørdust heldur vánalig og nógv vata kom úr berginum. Tá teir vóru komnir góðar 65 metrar upp avgjørdu teir at gevast, sigur Absalon Eysturoy við jn.fo.
Á Facebooksíðuni verður skrivað, at tá teir høvdu valt at gevast, kom ein klintrari við báti til trøllkonufingur fyri at vita hvussu stóð til. Hann bjóðaði at sigla teir heim.
-Tað var heldur ókyrt og tað var eitt sindur dramatiskt eina løtu at koma í bátin, men allir komu trygt og turt í land seint í gjárkvøldið, verður skrivað.
Men tað verður ikki í bræði at teir sleppa at gera eina roynd aftur. Veðurforsøgnin sigur regn komandi dagarnar, men einaferð seint í næstu viku ferð møguliga at bera til.
Túrurin upp kemur at taka eini 2-3 samdøgur. Teir hava útgerð við, soleiðis at teir kunnu sova í berginum.
Tað eru Jack Grinsted, Dave Mckinney, Jason Blair og Absalon Esturoy, sum eru við á túrinum.
Mynd: Troll Finger Expedition
Mynd: Troll Finger Expedition


text:
Kvørkveggja (lat. Turdus merula L: da Solsort) er nær skyld við óðinshana og líkist honum í vøkstri, men ikki í liti. Steggin er kolsvartur við gulum nevi;
bøgan og ungfuglurin eru svart- og brúnflekkut. Velið er langt, og ofta
setur hon tað uppeftir. Vetur og vár eru einstakar at síggja í Føroyum.
Tað er varugur fuglur, flýgur mest høgt fram yvir jørðini og dámar væl at fjala seg. Fyrst hon er komin, heldur hon seg mest við bøgarðar og úthús. Fær hon góðan frið, verður hon djarvari og kann koma inn millum húsanna. Urtagarðar dámar henni væl, men sjaldan situr hon í trøunum, smýgur mest um niðri á jørð og skavar eftir føði. Í kava kemur hon í køstarnar; bera fólk henni tá molar og eplaflus, verður hon rættiliga spøk. Av allarbestu sangarum er hon; men vit fáa ikki at hoyra hana, tí eftir summarmála rýmir hon av landi.
Navn hennara verður sagt so ymist; summstaðni siga tey kverkveggja, summstaðni kvørkviski, og nú eru mong — eftir einari bók — farin at nevna hana rókur, men tað er heilt skeivt; rókur er ein nógv størri fuglur, sum vit koma til seinni í bókini; gamlir menn í Streymoy, Vágum, Sandoy, Eysturoy hava greitt mær gjølla frá kvørkveggju og róki, tað eru ólíkir fuglar.
Úr: Mikkjal á Ryggi: Fuglabókin, Dýralæra II. 1951.


text:
Árni Gregersen, ting.fo 11.11.2017 (16:07)
Aksel megnar ikki at leverar avtalaðu atkvøðurnar til fiskivinnunýskipanina
GREINING: Samgongan er í ógvuliga trongum skóm í løtuni.
Høvuðstrupulleikin í løtuni er, at hóast samgongan sigst hava undirskrivað eina semju um nýggju fiskivinnuskipanina, so fær hon ikki savna neyðugu 17 atkvøðurnar til tað uppskot, sum í løtuni liggur á borðinum.
Samgonguleiðarin, Aksel V. Johannesen, sum eisini er formaður í Javnaðarflokkinum, hevur boðað hinum samgonguflokkunum frá, at minst ein – helst tveir – limir í Javnaðarflokkinum ikki taka undir við uppskotinum, sum tað fyriliggur.
Hetta ger, at meirluti ikki er fyri uppskotinum og tí er samgongan farin at fríggja til aðrar flokkar fyri at fáa til vega ein meirluta fyri nýskipanaruppskotinum.
Alment er kent, at løgmaður hevur havt fund við Miðflokkin og skal svara flokkinum aftur uppá tey 18 punktini, sum Miðflokkurin hevur sett sum krav fyri at gerast partur av samgonguni.
Einasti annar møgulein afturat Miðflokkinum er at royna at fáa Sambandsflokkin við, men sum tað liggur júst nú er onki, sum bendir á at Sambandsflokkurin sum heild fer í hóslag við samgonguna.
Hóast tað, so hava vit skilt, at samgongan hevur boðað Sambandsflokkinum til fundar.
Vit hava bæði í dag og í gjár roynt at fingið eina viðmerking frá Aksel V. Johannesen, løgmanni, men hann er ikki at fáa fatur á.
Støðan er rættuliga kritisk hjá samgonguni, tí so at siga alt samgonguskeiðið higartil, nú væl meira enn tvey ár eru farin, hevur snúð seg um at finna eina semju um fiskivinnunýskipanina.
Tað hevur gingið illa, men í staðin fyri at royna at fáa loysn á málinum, hevur samgongan spælt út við tveimum øðrum stórum málum samstundis. Pensjónsnýskipanin er ein umfatandi skipan, sum higartil bert Sjálvstýri tekur undir við. Hitt málið er stjórnarskipanin, sum eftir øllum at døma er parkerað í einari grein-25 nevnd.
Alment hevur tað verið landsstýrismaðurin við fiskivinnumálum, sum hevur staðið við fiskivinnunýskipanini. Hinir báðir floksformennirnir hava alment stuðlað honum, men veruleikin í løtuni er tann, at Javnaðarflokkurin ikki tekur undir við uppskotinum.
Tí er samgongan í kreppu. Fiskiloyvini ganga út á nýggjárinum og vit hava nú 11. november. Fíggjarlógin skal gerast og samtykkjast í ár umframt øll hini málini, sum sttanda á bíðilistanum.
Løgmaður og hinir samgonguleiðararnir mugu arbeiða hart og skjótt fyri at loysa trupulleikarnar. Tí enn er ongin loysn.
Spurningurin í hesi løtu er um samgongan er so kroyst, at hon boyggir seg fyri krøvunum frá Miðflokkinum.
Hendir tað, so er alt vent á høvdið, men í politikki kann alt henda.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Almennur ruddingardagur í kommununi leygardagin 16. juni 2018.
Í hesum umfarinum verður fari at rudda í Sumba, Akrabergi og Víkarbyrgi.
Ruddingardagurin byrjar við morgunmati í Sumbiar Skúla kl. 10.00, har ið øll tey uppmøttu verða býtt upp í bólkar.
Farið verður runt bygdirnar, har tikið verður upp leyst pappír, plastikkposar og órudd,v.m.
Um bygdirnar skulu verða innbjóðandi nú summari nærkast, er neyðugt at hvør einstakur okkara ger sítt til at prýða um bygdina.
Vit gleða okkum, at síggja tykkum, og at vit í felag kunnu vera saman um eitt tiltak ið gagnar okkum øllum.
Næsta umfari, sum umfatar Lopra og Akrar verður eftir jóansøku, og verður tað nærri lýst seinri her á heimasíðuni.
Vinarlig
Sumbiar kommuna


text:
U17 NM kappingini í fótbólti hevur seinastu tvær vikurnar verið spæld í Tórshavn, og nú nærkast endanum. Um vikuskiftið verða síðstu dystirnir spældir, har liðini spæla um endaligu plássini.
Kappingin varð skipað soleiðis, at átta lið vórðu deild í tveir bólkar, har bólkavinnararnir síðani pæla finalu, liðini, sum endaðu nummar 2 í bólkinum spæla um 3. Plássið, liðini sum endaðu nummar trý spæla um 5. plássið, meðan aftastu liðini í bólkunum spæla um 7. plássið.
Føroyar endaðu nummar 3 í sínum bólki, og skulu tí spæla um 5. plássið. Mótstøðuliðið í tí dysitnum verður Svøríki.
Skráin fyri dystirnar leygardagin er hendan:
11:00: Norðurírland – Kina á Argjum (7./8. pláss)
11:00: Føroyar – Svøríki á Tórsvølli (5./6. pláss)
11:00: Danmark – Noreg í Gundadali (3./4. pláss)
14:30: Ísland – Finland (finala)


text:
Arbeiðið við málsliga medvitinum er grundarlagið undir málspølunum, ið byggja á granskingarverkætlanina, sum í norðurlendskum høpi byrjaði við Umeå og helt fram á Bornholm. Tann verkætlanin hevur langt síðan staðið royndina.
Málspølini, ið eru ætlað børnum í forskúla/skúlabólki og í 1. flokki, leggja dent á málsliga menning gjøgnum spæl.
Málspølini er skipað í 6 verkligar partar, sum umfata:
• Lurtispøl
• Stavilsi
• Rím og ramsur
• Forljóð
• Setningar og orð
• Ljóðeindir
Við málspølunum sum grundarlagi, ber til saman við børnunum at fara eina kanningarferð inn í málheimin.Har ber til saman at undra seg á alla ta fynd, ið liggur goymd sum loyniligir dýrgripir í spælinum við rímum, setningum, orðum, stavilsum og ljóðeindum.
Annette Lønnegaard, talupedagogur og Jørgen Frost, cand. pæd. psyk., hava saman við starvsfeløgunum gjørt tilfarið, og Ingvar Lundberg, professari, hevur skrivað inngangin. Karolina Matras hevur skrivað fororð til føroysku útgávuna.
Karolina Matras, cand. pæd. psyk., undirvísari og granskari á námsvísindadeildini á Fróðskaparsetri Føroya hevur týtt og tillagað ástøðisbókina til føroyskt, og Annika Høj, lærari og lesivegleiðari, hevur týtt og tillagað verkliga partin til føroyskt.
Hannis Egholm hevur teknað myndirnar.
Kunning um Málspøl
Mál er so mangt:
Grátur, keipur, andlitsbrøgd, ljóð, pjátran, tala o.s.fr.
Tað er týdningarmikið at kenna og duga nógv “mál”.
Endamálið við málspølunum er at læra børnini meiri um talaða málið.
Endamál:
Gera børnini tilvitað um, at talaða málið hevur:
• Innihald. Vit tosa saman
• Form. Talaða málið kann verða býtt upp í smáar eindir,sum til ber at spæla við
Arbeiðsháttur:
Spæl – spæl – spæl!
Spæla við talaða málið.
Meðan vit spæla, kava vit longur og longur niður í smálutirnar í talumálinum.
Á síðu 55 í ástøðisbókini eru málspølini lýst, so til ber at fáa yvirlit yvir innihaldið í teimum.
Lýsingin av hvørjum einstøkum spæli er bygd upp soleiðis:
Nummar/Heiti/Vegleiðing/GG (kanska góð ráð og neyvari vegleiðing)/Torleikastig/Lutir/Dømi um spæligongd (kanska fleiri spæligongdir)
0.1 Inngangur
Vanliga duga børn væl at málbera seg, tá ið tey fara í skúlabólk/forskúla. Uttan stórvegis trupulleikar kunnu tey samskifta við onnur børn og við vaksin, men hava lítið arbeitt við talumálsforminum. Málsligt ansni er so statt óvant og úrtøkiligt (abstrakt) fyri flestu børn á hesum menningarstigi.
Málspølini hava til endamáls at stimbra/kveikja málsliga medvitið hjá børnunum, t.e. læra tey meiri um tað mál, tey tosa, og gera tey tilvitað um, at málið hevur bæði innihald (meining) og form (smálutir/staklutir).
Málspølini eru eitt gott amboð at kunna børnini við smá-/staklutirnar í talumálinum: setningar, orð, stavilsi og ljóðeindir.
Arbeiðshátturin er: spæl – spæl – spæl við talaða málið. Meðan vit spæla, arbeiða vit okkum longri og longri niður í smálutirnar í talumálinum.
Málspølini eru býtt upp í 6 partar. Hvør partur arbeiðir við einum (nýggjum) smáluti í talaða málinum. Torleikastigið hækkar, so spølini í fyrsta parti eru lættari enn spølini í sætta parti.
Royndir í arbeiðnum við málspølum vísa, at børnini fáa mest gagn av spølunum, verða nakrar reglur hildnar:
• Spælið hvønn dag í umleið 20 minuttir
Helst somu tíð á degnum
• Spælihýrurin skal vera góður
• Spælið spølini eftir torleikastigi, sum víst í tíðarætlanini (0.2)
• Hugsið ikki um stavseting, men leggið tykkum eftir at arbeiða við ljóðum
Øll orð og ljóð skulu sigast sum í vanligari talu
• Takið bókstavirnar við, har tað er natúrligt; ikki fyri at læra bókstavir, men fyri at vísa børnunum á sambandið millum ljóð og bókstavir
0.2 Vegleiðandi tíðarætlan
Fleiri av spølunum eru vorðin til sum úrslit av dagliga arbeiðnum í skúlabólkinum/forskúlanum. Munur er á torleikanum í teimum ymisku spølunum í teimum seks pørtunum, men royndir hava víst, at er spælihýrurin góður, kann námslærdi næstan velja frítt ímillum tey ymisku spølini í teimum ymisku pørtunum.
Ein góð regla er tó at spæla tey fyrstu málspølini umaftur, hvørja ferð farið verður undir ein nýggjan part.
1 Lurtispøl
2 At spæla við rím
3 Setningar og orð
4 Stavilsi
5 Forljóð
6 Ljóðeindir


text:
Samtyktir frá bygdarráðsfundi mánadagin 6. februar 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Broytingarnar í kommunu stýrisskipanini eru samtyktar við 2. viðgerð.
2.
Samtykt er at taka av tilboðnum frá SP/F BKE.
3.
Samtykt er at játtað kr. 20.000,- til Porkeris Bátasavn.
Samtykt er at stuðla Suðuroyar sunnara bjargingarfelag við kr. 3.000,-.
Samtykt er at játtað kr. 5.000,- til Vágs Kappróðrarfelag.
Samtykt er at stuðla Parkinsonfelagnum við kr. 2.000,-.
4.
Kunnað bleiv um skattainntøkurnar fyri januar 2017. Inntøkan var kr. 644.542,-.
5.
Eitt mál kom á skrá afturat á fundinum um fígging av mannskapsbili til sløkkiliðið.
Samtykt varð at játtað okkara part í mun til fólkatalið
Porkeris Bygdarráð.


text:
Heimkunnleiki er ástøðilig og verklig lærugrein. Trivnaðurin hjá einstaka borgaranum er ein fortreyt fyri trivnaði í øllum samfelagsligum høpum. Matur og máltíðin hevur stóran týdning fyri kropsligu og sálarligu heilsuna og vælveruna hjá einstaklinginum.
Nakrar av fortreytunum fyri trivnaði er góður og rættur kostur, persónligt reinføri, eitt reint umhvørvi og at ein og hvør dugir at fara um tað, hann hevur, eisini búskaparliga.
Ein partur av frálæruni í heimkunnleika er at læra at gera føroyskan mat og at varðveita og menna hetta okkara eyðkenni. Umframt matgerð og annað heimligt starv fevnir lærugreinin um húsarhaldsbúskap.


text:
Jan Müller
15.12.2017 - 12:13
Oljufelagið BP, sum er eitt av teimum mest virknu oljufeløgunum um okkara leiðir, hevur avgjørt at brúka 1,5 mia. kr. komandi trý árini til at menna sólorku. Hetta verður gjørt í einum nýggjum orkufelag.
BP hevur stórar vónir til sólorku. Éin nýggj frágreiðing, sum felagið hevur gjørt, vísir, at sólorka fer at vinda nógv meira uppá seg kring allan heimin. Væntandi fer sólorka at vera ein triðingur av allari varandi orku og 10% av samlaðu orkuveitingini í 2035.
Stjórin í BP, Bob Dudley sigur, at BP hevur bundið seg til at arbeiða fyri at minka um CO2 útlát m.a. gjøgnum íløgur í varandi orkukeldur. Sólorka er skjótast vaksandi orkukeldan í heiminum í dag.
Felagið, sum BP nú fer at gera íløgur í, verður nevnt Lightsource BP, og arbeiðir við verkætlanum kring allan heimin.
Kelda: Oil Voice


text:
Barokkmeistarin Velazquez/
Í Grand Palais í París er hetta til hálvan juli ein stórfingin framsýning við verkum hjá barokkmálaranum Diego Velazquez, sum eru lænt úr listasøvnum og gallaríum víða um í Orleans, Rouen, Madrid, Wien, Chicago og Boston.
Diego Velazquez er ein serstakliga týdningarmikil listamaður ikki bara í teirri gomlu listini, hann var eisini ein stór fyrimynd hjá Picasso, sum í 1957 málaði 58 parafrasur av kenda verkinum Las Meninas, ið Velazquez málaði í 1656. Tann yvir tríggjar metrar høgi málningurin frá spanska hovinum, Las Meninas / Hovdamurnar er tíverri við á framsýningini í Grand Palais, men hongur har hann plagar í Prado Listasavninum í Madrid. Framsýningin í Grand Palais er tó á tremur í týdningarmiklum verkum hjá Velazquez, sum eisini eru høvuðverk í evropiskari listasøgu. Listamálarin Diego Velázquez var borin í heim í 1599 í Sevilla. Hann var føddur inn í eitt samfelag í handilsligari framgongd, har myndaskaparar áttu virðing millum manna. Velazquez var heilt ungur, tá hann avgjørdi at gerast listamálari, tað var longu í 1611, tá hann var bara 12 ára gamal, at hann byrjaði sum lærlingur hjá málaranum Fransisco Pacheco og seks ár seinni var hann útlærdur.
Framsøkin listamaður
Velazquez hevði stórar ætlanir og droymdi um at gerast málari hjá kongi og í 1622 fór hann til Madrid og hóast hansara ætlan um starv miseydnaðist, fekk hann heilt nógv burturúr. Eitt nú upplivdi hann í Madrid eitt nýtt listarák úr Italia, sum kom frá italska málaranum Caravaggio. Myndirnar hjá Caravaggio eru um somu tíð sera veruleikakendar og ógvuliga dramatiskt uppsettar. Hansara halgimenni eru veruleikakendir veðurbardir menn við rukkum og lýtum, sum ofta eru settir inn í eitt bølamyrkt myndarúm, har ein ljósglæma upplýsir teir, eins og stóðu teir á einum palli. Hetta modernaða ljósárinið, sum fleiri barokkmálarar brúka, kallast chirascuro ella clair obscur, ið merkir ljós í myrkri. Í 1623 málaði Velazquz fyrsta portrettið av Filip IV kongi og stutta tíð eftir varð Velazquez settur í starv sum hovmálari. Velazquez var fremst av øllum portrettmálari, hansara myndir av spanska hovinum tykjast næstan kollveltandi í mun til eldri myndir, bæði myndevnisliga og í mátanum tær eru málaðar. Har er øgiliga nógv meira lív í myndunum hjá Velazquez enn í hovmyndunum áðrenn hann.
Modernað fyrimynd og einari
Tað er kanska ikki løgið, at modernað listafólk sum t.d. impressionistarnir dámdu Velazquez. Har er okkurt, sum líkist í máliháttinum í teimum sjónligu, títtu pensilsstrokunum, sum fanga ljósárinið og gera tilfarið í tí, sum lýst, ítøkiligt. Kenda myndin av Innocent páva, sum Francis Bacon parafraseraði í 1953, er dømi um framúrskarandi evnini, sum Velazquez hevði til at mála ymisk tilfar sum silki og línklæði, men eisini evnini hjá spanska málaranum at ganda fram eitt livandi menniskja úr kjøti og blóð í einari portrettmynd, sum enn í dag tykist ógvuliga veruleikakend, næstan nútíðarlig. Velazquez málaði realistiskt, men tann eitt lítið sindur stívi mátin, sum fólkini eru uppstillað í myndarúminum hoyrir gomlu hevdini til. Sjálvt um Velazquez var víðagitin málari í sínari egnu tíð myndaði hann ikki nakran skúla ella nakað rák av málarum, sum hermdi eftir honum. Tað var ikki fyrr enn nógv senni í tíðini, at hann varð enduruppdagaður av Goya, Manet og øðrum listafólkum. Kanska var Velazquez ov torførur og ov egin at herma eftir. Kanska var hann framman fyri sína egnu tíð. Myndirnar, sum eg eri serliga hugtikin av hjá Velazquez, eru tær, sum innihalda speglingar ella myndir í myndunum, hetta er galdandi fyri myndir sum Las Meninas, Venus, Køksgentuna í Emmaus og Jesus hjá Mariu og Martu.
Venus
Myndin av rómversku kærleiksgudinnuni, ið er við á framsýningini í Grand Palais, er tann einasta nakna kvinnulýsingin, sum vit vita um, at Velazquez hevur gjørt. Nakinmyndir eru orsakað av leiðreglum hjá kirkjuni og inkvisitiónini í tátíðar Spania rættiliga sjáldsamar innan málningalistina har um leiðir í 17.øld og hildið verður eisini, at Velazquez hevur málað sína Venusmynd í Italia onkuntíð millum 1647 og 1651. Á myndini síggja vit eina unga vakra kvinnu, sum speglar sær. Ein rundleittur smádrongur við veingjum - tað man vera Amor - heldur í speglinum ella í spegilsmyndini. Myndin varð flensað í 1914, tá ein av sonevndu suffragettunum, Mary Richardson, sum stríddust fyri m.a. valrætti til kvinnur royndi at oyðileggja myndina sum mótmæli móti viðferðini hjá bretska stýrinum av leiðaranum av suffragetturørsluni, Emily Pankhurst. Mary Richardson er ikki tann einasta, sum hevur øst seg um naknar sexualiseraðar kvinnulýsingar í listini. Men hendan myndin hjá Velazquez er annað og meira enn bara ein mynd av kvinnuligum vakurleika, Venus verður ikki bara lýst sum eitt sexobjekt. Vegna ósamsvar í myndini, bæði myndevnisliga og viðvíkjandi málihátti er hetta ein mynd, sum setur spurningar. Málihátturin er nógv meira óslættur í spegilsmyndini og andlitið er bæði ov stórt og ov gamalt í mun til tann kroppin og vangan, sum vit síggja aftanífrá. Hetta er ein av fleiri myndum hjá Velazquez, sum listfrøðingar kjakast um. Onkur heldur, at myndin snýr seg um vandarnar í sjálvsdyrkan. Eg ivist í um tað ber til at lesa tílíkan moral inn í myndini, men eri óansæð hugtikin av sjálvum muninum millum tann strálandi sera likamliga, trídimensionella kroppin og so veikt málaða, burturfánaða andlitið, sum eg eisini haldi kann brúkast sum ein hóskandi viðmerking til nútíðarinnar kropsdyrkan.
Myndir í myndini
Í myndini av Las Meninas er veggurin aftast í avmyndaða rúminum fullur av myndum, ein av hesum myndum er øðrvísi ljós enn hinar og líkist einum spegli. Tað kundi til dømis hugsast, at vit í speglinum síggja myndevnið, sum Velazquez er við at mála í speglinum aftast. Í myndini sæst eisini ein sjálvsmynd av málaranum við eitt sera stórt lørift júst sum Las Meninas. Tí kann eisini hugsast, at málarin hevur málað eina mynd av tá Las Meninas varð málað, men á mátanum, sum øll á myndini hyggja upp á áskoðaran kann eisini hugsast, at tað er áskoðarin, sum er við at vera málaður. Hetta sama evnið við ivasomum speglum, sum antin eru myndir ella útsýni inn í eitt annað rúm, er eisini á skránni í tveimum myndum av einari køksgentu, sum tykist steðga á við arbeiðinum, hon stendur við hondunum niður á køksborðið við høvdinum á skák sum um hon gáar eftir onkrum. Vinstrumegin køksgentuna gongur okkurt fyri seg. Tað kundi verið ein mynd ella ein spegil, men er helst ein veggjaopningur úr køkinum inn í stovuna. Og á myndaheitinum skilst, at tað ikki er hvat sum helst, sum gongur fyri seg. Myndin eitur Køksgenta til døgurðan í Emmaus, og tað er eftir øllum at døma júst tann døgurðin, tá tann endurrisni Jesus vísti seg aftur fyri fólki. Hin myndin líkist við sama denti á kyrrlutalýsingina í køkinum í forgrundini men við tveimum kvinnum, einari køksgentu og einari eldri kvinnu, sum peikar móti stovuni. Hetta eru hugtakandi myndir, ikki bert tí tær eru framúr væl málaðar, men tí tær støðugt elva til iva um myndarúmið og til hugsanir um avmyndingar og um myndina sum miðil.
Tað er neyvan nøkur list, sum kennist so fjar frá teirri føroysku sum tann centralevropiska barokklistin, jú kanska italska endurburðarlistin, sum eisini hevur hetta sama sofistikeraða og ovurmentaða bráið. Samstundis rýkur henda listin av ítastu førleikum og av makt, av hovlívi, har tey høvdu jól og góðar dagar á einum støði, sum vit ongantíð hava upplivað í Føroyum. Men hetta er ikki einasta orsøk til, at vit ikki hava listafólk, sum mála á sama hátt sum Diego Velazquez. Høvuðsorsøkin er sjálvsagt tann, at føroysk list avmarkar seg til at vera modernað. Tað finst bara ein føroyskur málari, sum kemur mær til hugs í hesum sambandi og tað er Tórbjørn Olsen, sum er framúrskarandi portrettmálari eins og Velazquez, hann er eisini hugtikin av spanska barokkmálaranum og hevur eisini arbeitt við somu myndevnum, t.d. Døgverðin í Emmaus, sum Tórbjørn Olsen málaði til altartalvuna í kirkjuni í Thorum í 2011.


text:
Tvær sterkar/
Fríggjadagin 11.september læt upp framsýningin Tvær sterkar við tekningum og oljumálningum hjá tveimum sterkum listakvinnum at síggja í Listasavni Føroya.
Talan er um verkini hjá íslendsku listakvinnuni Júliánu Sveinsdóttir (1889–1966 ) og okkara egnu Ruth Smith (1913–1958). Hetta er ein ferðaframsýning, sum kemur úr listasavninum, Kjarvallstaðir í Íslandi og sum fer á Norðurbryggjuna í Keypmannahavn, tá hon er liðug í Listasavninum 1.november í ár. Listakvinnurnar báðarhava brotið upp úr nýggjum í hvør sínum landi við at velja sær listina sum vinnuveg, og báðar eru vaksnar upp í fjarløgdum bygdum, Júliána Sveinsdóttir á Heimaey og Ruth Smith í Suðuroy. Báðar gingu, sum siður var tá hjá bæði føroyskum og íslendskum listafólkum, á kunstakademinum í Keypmannahavn og báðar búleikaðust í danska høvuðsstaðnum í mong ár - innilagstar undir øðrum veraldarbardaga.
Listarligur skyldskapur
Men eisini listarliga hava tær báðar listakvinnurnar okkurt til felags. Myndevnisliga savna tær seg um tað, sum tær eygleiða, báðar hava málað sjálvkritiskar sjálvsmyndir, umframt heimliga landslagið í ávikavist Suðuroy og Heymey og kyrrlutamyndir. Báðar listakvinnurnar mála koloristiskt við bjørtum mótsetningslitum. JúliánaSveinsdóttir var eitt sindur eldri enn Ruth Smith, og hon er serliga kend fyri sínar landslagsmálningar, sum veittu henni Eckersbergmedaljuna frá danska akademinum í 1947. Ruth Smith untist færri liviár enn hjá íslendska starvsfelagnum og hennara samlaða verk er ikki so øgiliga stórt. Okkara fyrsti kurator, William Heinesen hevur greitt frá hvussu ringt tað var at fáa tilfar frá Ruth Smith, sum var so ótrúliga sjálvatfinningarsom og sum altíð ivaðist í um myndirnar vóru nóg góðar. Hjá Ruth Smith snúi listin seg fyrst og fremst um at eygleiða, um at síggja litir og skap. Eingin ivi er um, at Ruth Smith hevði áhuga fyri fronsku impressionistunum og at ein listamaður sum Paul Cézanne man hava havt eitt heilt serligt pláss í hennara hjarta. Tað síggja vit á mátanum, hon ofta byggir upp myndflatan í fasettum og fýrkantum. Allíkavæl hava fleiri av hennara myndum eitt kensluborið, ekspressivt árin, serliga í sjálvsmyndunum frá 1950´unum, har áskoðarin kennir seg skoða inn í sjálva sálina hjá listakvinnuni. Hesar myndir eru fullfíggjað, koloristisk meistaraverk, ið eru merkt av sera nágreiniligum innliti í viðurskifti, sum hava við litir og andstøðulitir at gera. Skjótu, óstillu penslastrokin fáa myndflatan til at skelva av lívi. Listakvinnan lýsir seg sjálva ikki við sjálvgleði, men við rannsakandi, atfinningarsomum eygum. Kuraterað framsýningina hevur listfrøðingurin Hrafnhildur Schram.


text:
Zumba - Dansa teg í betri form
Zumba fitness er tann stuttligasti mátin at koma í betri form
uppá, og samstundis brenna fleiri kalorier.
Zumba hevur fingið íblástur av latínamerikonskum tónleiki sum
tildømis Salsa og Samba, eisini eru dansitrinini kend frá sama
stað.
Zumba er nútíðar mest nýtti háttur at fáa motión uppá í allari
verðini, so kom og ver við til ein stuttligan Zumba tíma við nógvum
góðum dansi og tónleiki. Hetta vil avgjørt broyta tín kropsliga
form og geva tær ein fastari form, og samstundis klænkar tú
teg!
Zumba er fyri allar aldursbólkar og eingin átti
at lati hesa uppliving fari framvið.


text:
Kærleikskúlan 2017 – hjá Guðrið Poulsen
Á hátíðarløtu í Listasavni Føroya í dag varð nýggja kærleikskúlan hjá Dugna avdúkað. Tað er listakvinnan, Guðrið Poulsen, sum hevur sniðgivið nýggju kúluna. Kærleikskúlan 2017 hevur smáar dynamiskar glasstrukturar inni í kúluni, sum eru smeltaðar saman, sum týðuliga vísa á listarligu eyðkennini hjá Guðrið Poulsen. Hetta er nýggjanda árið á rað, at Dugni letur Kærleikskúluna úr hondum.
Guðrið sigur sjálv soleiðis um Kærleikskúluna 2017 í yrkingini, sum fylgir við kúluni:
Skapanarverkið. Stóri kosmiski alheimur.
Kærleikskúlan er kúludánað og rund eins og gongustjørnurnar. Í kúluni eru glasstrukturar, ið ímynda, at hvør ørlítil lutur í skapanarverkinum er tongdur saman í viðbreknar, sjónligar og ósjónligar konstruktiónir. Konstruktiónir, sum eru dynamiskar, ævigt broytiligar og endurnýggjandi.
Sterkar og tó viðbreknar. Eins og glas.
Kærleikskúlan ímyndar kærleikan til skapanarverkið.
Uttan kærleika er einki til.
Um listafólkið
Guðrið Poulsen er keramikari, fødd 1961 og úr Havn. Hon hevur í tríati ár haft verkstað á horninum Varðagøtu 1. Hon er útbúgvin í Finlandi og í Íslandi. Guðrið hevur sýnt fram síni keramisku verk í øllum Norðurlondum og í U.S.A. Í 2003 og aftur í 2013 hevði hon einkarsýning á Listasavni Føroya. Guðrið hevur gjørt fleiri uttandura listaverk. M.a. Himmalspegilin til Tórshavnar Kommunu, Atlantis til Norðurlandahúsið í Føroyum og Ved Verdens ende (Ultima Thule) í Odense.
Heiðurin av fyrstu kúluni
Tá Kærleikskúlan verður avdúkað, verður somuleiðis altíð ein serligur heiður sýndur einum persóni ella felagsskapi, sum fær fyrstu kúluna.
Í ár var tað fyrstu ferð at almenningurin kundi senda inn uppskot til hvør skuldi fáa heiðurin fyri at vera ein virðilig fyrimynd við at móttaka fyrstu Kærleikskúluna. 25 uppskot komu inn. Stýrið fyri Dugna avgjørdi at Herbergið skuldi fáa heiðurin fyri stóra arbeiði, tey gera fyri tey heimleysu og tey sum ongan góðan eiga. Hetta er nakað, sum Dugni ynskir at heiðra og vera við til at varpa ljós á.


text:
Á tiltakinum verða framløgur um ymisk evni av áhuga fyri føroyskar útflutningsfyritøkur, eitt nú um hvørja ávirkan Brexit kann fáa fyri føroyskan útflutning og um útflutning til nýggjar marknaðir. Føroysku sendifólkini í ES, Russlandi, Onglandi, Íslandi og Danmark leggja fram um virksemið hjá sendistovunum, og um møguleikar fyri føroyskan útflutning og vinnulív. Harumframt leggur umboð fyri Uttanríkis- og vinnumálaráðið fram um ætlanirnar á handilsøkinum í 2017.
Tiltakið er ókeypis fyri limir í feløgunum í Vinnuhúsinum, men boðast skal frá luttøku á industry@industry.fo í seinasta lagi mikudagin 15. mars kl. 14.


text:
1. Guds handaverk so alsýnt er,
hans dýrd av øllum ber.
Mong skoða her í ærufrykt
tey undurverk, hann ger.
Niðurlag: Undurverk, tey henda enn
ígjøgnum Golgata,
har mong ein sál er endurloyst
úr bondum syndanna.
Ígjøgnum harða flagið upp
sær liljan trýsti veg.
Undurverk, tey henda enn
áh, Gud, við trúgv á teg!
2. Eg ivist ei um stórverk Guds,
sum vit her kunnu sjá.
Hans undurverk, tey leiða meg
heilt út á Golgata.
3. Guds kærleika og megi hans
eg skoði her um blítt.
Av náði henda undurverk,
sum fylla hjarta mítt.
1. Gleðiboð góð
hirðum og tjóð,
eingilin boðar við Betlehem:
Frelsari er
føddur í verð,
Kristus í Dávids staði.
Dýrd veri Harranum,
friður á jørðini,
menniskja takki bert og frøi seg.
2. Orðið varð hold,
bústað á fold,
sannleik og náði greitt boðaði.
Ljós er á jørð,
í menniskjum grør;
tøkk fyri Sonin, hin einborna.
Frelsa so dýrabar
honum, ið trýr, mátt fær
Guds barn at nevna seg. Undurfult navn.
3. Gleðiboð kær
ljóða enn skær:
Menniskjum góður er tokki í.
Jólanátt øll
í smáttu og høll
kvøða um barn, føtt í fjósi varð.
Dýrd veri Harranum,
friður á jørðini,
menniskja takki bert og frøi seg.
Orð og lag: Dave Bilbrough
Týtt: Øssur Berghamar
Upprunaheiti: Let there be love
Gev, Gud, at kærleikans Andi
nemur við kraft hvørja sál,
fløðir um land várt við megi,
birtir nýtt lív og nýggj mál.
Gev, Gud, at vit skulu kenna
kærleika Kristusar so,
at vit við halgaðum hjørtum
lýða hans boð.
1. Gud ynskir alt gott við mær,
eitt lív fylt við vón og trúgv,
og eg veit, at eg kann líta á hann,
mín vinur hann er.
Tryggur eg eri saman við Jesusi.
Niðurlag: Lívið er deiligt, lívið er gott;
gleðast eg kann um stórt og um smátt.
Jesus er mín – lívið hann gevur mær.
Sjálvt um eg møti mótgongd viðhvørt,
so veit eg, at hann sigur satt.
Hann gleðir meg, tí havi eg tað gott.
2. Gud ynskir alt gott við tær
– at geva tær vón og trúgv,
og eg veit, at hann koma skjótt skal,
so flyta vit heim
í ævir at búgva saman við Jesusi.
Góði Hirði, leið tú okkum,
ger tað so, at vit fara rætt avstað.
Góði Hirði, føð tú okkum,
tína kraft nýtst okkum dag um dag.
Tú bert mentur ert at veita okkum hjálp á hvørjum degi her.
Góði Hirði, leið tú okkum,
ger tað so, at vit fara rætt avstað.
Orð: Stuart Townend
Týtt: Mariann D. Poulsen
Upprunaheiti: How deep the Father’s love
Guds kærleiki so stórur er, eg aldri heilt kann fata
Eitt offur stórt – sín einkarson í deyðan vildi lata.
Á krossinum var pínan svár – burt faðirin sær vendi.
Tey sár nú eru vitni um, at eg í Himli lendi.
Tá Jesus mína syndaskuld á herðum mátti bera.
Hann líða mátti spott og háð og tornakrýndur verða.
Mín synd á krossi honum helt, til fullgjørt hoyrdist ljóða.
Við deyða hans eg liva kann, ja, eg fekk gávu góða.
Eg ongantíð kann rósa mær av vísdómi og styrki
men rósi mær av Jesusi og hansar’ stóra verki.
Hví slíka gávu hann mær gav, eg ongantíð kann svara,
Men eitt eg veit av hjarta nú, eg eri barn hans kæra.


text:
Prosafe, ið rekur ein flota av hotellpallum og hotellskipum, hevur fingið sáttmála við Statoil í sambandi við fyrsta byggistigið av Johan Sverdrup-økinum, um pallin Safe Zephyrus, ið hevur 450 seingjarpláss.Tað upplýsir Prosafe í eini fráboðan, har upplýst eisini verður, at
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Statoil eigur nú heimsins størsta skip
Í september fór «TI Europe» í tænastu hjá norska oljufelagnum Statoil. Skipið er 380 metrar langt og er eitt av teimum fýra størstu skipunum, sum nakrantíð er bygt, skrivar Dagens Næringsliv.
Skipið er ein «Ultra Large Crude Carrier» og liggur fyri akkeri í Malakkasundinum.
Statoil brúkar risaskipið sum goymslu av ráolju. «TI Europe» hevur 21 goymslutangar, sum gera, at oljufelagið kann goyma 21 ymisk góðskað sløg av olju, skrivar Dagens Næringsliv.
Oljan verður síðani skipað umborð á smærri skip, sum síðani flyta hana víðari til kundarnar.
Sambært Reuters kann «TI Europe» goyma upp til tríggjar miljónir tunnur av olju. Tað er meira enn dagliga oljunýtslan í Suðurkorea.
Meira enn 30 oljutangaskip liggja í Malakkasundinum, sum verða brúkt sum flótandi oljugoymslur, skrivar Reuters.
Kelda: e24.no


text:
Barbara Holm 09.08.2018 (09:07)
Útlendingar ruddað gjónna fyri krabbar
Gjógvin við Gjógv er tiltikin vøkur. Seinastu mongu árini hevur hon verið eina vitjan verd hjá mongum kavarum. Og eitt, sum hevur verið at upplivað undir vatnskorpuni, eru fimm/seks risa stórir krabbar, sum hava verið at sæð við sama øki í gjónni í fleiri ár.
Ein teirra, sum hevur havt mong ferðafólk við sær í gjónni við Gjógv og tikið manga mynd av hesum risakrabbunum, er Ingi Sørensen. Men í dag er eingin risa krabbi eftir. Orsøkin er, at fyri nøkrum døgum síðani vitjaðu nøkur ferðafólk við Gjógv. Hesi høvdu kavaraútgerð, og tá tey fóru úr gjónni aftur, høvdu tey allar risa krabbarnar við sær. So nú eru hesir nógv avmyndaðu krabbar helst blivnir ein betri biti hjá nøkrum ferðafólkum. Ein hending, sum Ingi Sørensen er sera harmur um.
- Tað ringasta av øllum er, at vit kunnu jú einki gera við tað. Eingin lóg forðar, at fólk taka tað teimum lystir úr havinum, sigur Ingi Sørensen.
Umframt at hann kavar nógv í Føroyum, so hevur Ingi Sørensen eisini drúgvar royndir við at kava í øðrum londum.
- Eg havi so ongantíð enn upplivað, at tað ikki er ólógligt at taka nakað úr sjónum. Har eg havi verið er mottoið vanliga “tak bara myndir við tær avstað, lat bara bløðrur liggja eftir tær”. Hetta tí, at man sjálvandi ikki kann oyða náttúruna, har man er. Men tað kann man so í Føroyum, sigur ein mótfallin Ingi Sørensen.
Í næstum skal Ingi Sørensen eftir ætlan til Finnlands á kavaraferð. Men til tað krevst serligt loyvi, sum tú skalt søkja um.
- Tað er eisini av trygdarávum, men tað er púra vanligt, at tú skalt hava loyvi og ein guide við tær, tá tú kavar í øðrum londum, sigur Ingi Sørensen, sum eftirlýsir reglur á økinum.
- Tað er sjálvandi keðiligt at gera forboð, men sum tað allarminsta má man gera tað ólógligt at taka nakað við sær úr sjónum. Ímynda tær, um ferðafólkini fóru avstað við øllum fuglunum teir sóu í einum bergi. Tað hevði neyvan fallið á góða jørð, sigur Ingi Sørensen og vísir á, at tað eigur at vera tað sama fyri tí, sum livir í sjónum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Føroya Arbeiðsgevarafelag og Føroya Handverksmeistarafelag øðrumegin og Føroya Handverkarafelag og Landsfelag Handverkaranna hinumegin funnu ikki semju um nýggjan sáttmála.
Sáttmálin gekk út 1. oktober, men sáttmálin var longdur til í kvøld á midnátt, tí samráðingarnar hava hildið fram. Men nú staðfestu partarnir, at ikki komst longur í samráðingunum.
Eftir at hava tosað við partarnar hevur semingsmaðurin longt sáttmálan í 7 dagar.
Ein møguligur arbeiðssteðgur skal fráboðast við í minsta lagi 48 tímum og kann ikki fráboðast, fyrrenn sáttmálarnir eru farnir úr gildi, og semingsstovnurin er givin við semingsroyndum sínum.


text:
Okkara Kostpolitikkur
Orsøkin til, at vit hava sett okkum fyri at hava ein Kostpolitikk er at í seinastuni hevur tað vundið uppá seg við slikk, køkum og nógvum søtmeti í matpakkunum..
Tað eru eisini nógvir føðingardagar, har nógv søtt verður bjóðað og børnini ferðast nógv og bjóða bomm til øll, tá ið tey koma aftur. Tað er stuttligt, men hetta kann verða ov nógv til tíðir .. og saman við foreldraráðnum hava vit nú sett fokus á ein sunnan kost og børnini hava havt eina sunna viku og vit hava eisini havt foreldrafund um hetta
-
At vit hava ein Kostpolitikk á stovninum hjálpir okkum at hava økt fokus á sunnan mat og hetta er við til at tryggja at vit øll somul, starvsfólk og foreldur,vilja liva upp til tað og fylgja tí upp..
-
Og saman við tykkum foreldrum kunna vit stuðlað og hjálpa børnunum soleiðis,at tey fáa góðar kostvanar og eru glað og væluppløgd og hava góða orku allan dagin til at spæla og menna seg
-
Vit vilja ikki hava: At børnini hava slikk, kaku, petinanon og smá sukurjogurt,mjólkasnittir, sunkist, cola o.s.fr. við í matpakkan
Tí sum øll vita er hetta ósunt, tómar kaloriur íð kann gera tað at barnið fær ein ringan dag við manglandi orku og eisini vera við til at onnur børn eisini vilja hava okkurt ósunt við
-
men foreldrini hava sjálvi ábyrgd av, hvat tey koyra í matpakkan og kemur okkurt við, sum ikki eigur at vera... hava starvsfólkini ikki ábyrgd av, hvat barnið etur fyrst !
Á stovninum eru nógvir føðingardagar fleiri ferðir um mánaðin, tað viðførur so aftur, at nógv børn fáa ov nógvar nøgdir av sukri fleiri ferðir um vikuna. Her skulu vit eisini hugsa um at minkað um sukri !!
Serliga vøggustovubørn hava ikki brúk fyri so nógvum slikki og slikkipinnar og stóra glasurkøku o.a.
-
Ístaðin kundi tað verið ein minni døgurði t.d grýturættur, pitsaflyt, ísur, frukt og grønt, Bollar/kakao, køku við minni ella ongum glasuri ella annað
-
Hugskot .. sí góð ráð um matpakkar
-
-
-
-
Føðingardagar Tit foreldur avtala nærmari við stovuna, hvat tit vilja bjóða børnunum, men tó altíð so mikið at tað er nokk til øll børnini á stovuni
Tað sum vit vilja á stovninum er ;
-
Vit vilja bjóða heilsugóðan mat og minka um sukri
-
Vanliga fáa børnini onga saft.. Vit bjóða vanliga mjólk og vatn
-
Vit bjóða morgunmat til børn sum ikki hava eti heiman og ein góðan millummála
-
Vit vilja stremba eftir at keypa heilsugóðan mat, her hugsa vit um feitt, tilsetningsstoffir, farvistoffir
-
Vit vilja allatíðina fylgja við í tí nýggja rákinum
-
Vit stuðla børnunum i at hava góðar kostvanar
-
Vit vilja hava, at tit sum foreldur eisini taka undir við hesum, tí at tað er gott fyri børnini
-
Vit bjóða børnunum morgunmat, sum ikki hava eti og tey kunna eisini hava okkurt við
-
Fríggjamorgun bjóða vit morgunmat við heimabakaðum bollum :)
-
Børnini kunnu eisini fáa sær okkurt úr matpakkanum, um tey eru svong imillum máltíðirnar
-
Uml.kl 9.30 hava vit samling við børnunum,har tey eta frukt, sum tey hava við heimanifrá, fruktin verður skorin sundur og sett á fat til børnini, so tey kunna velja, hvat tey vilja hava
-
Ì samling tosa vit um, hvat hendir í gerandisdegnum,syngja og taka eisini ymisk evni um, so sum happing, at vera góð við hvønnannan og børnini skiftast at koma til orðanna
-
Uml.kl 11.00 eta Vøggustovubørnini matpakka saman
-
Barnagarðsbørnini eta vanliga matpakka uml. kl 11 -11.30 ..alt eftir,hvar tey eru / túrar..so eta tey seinni....
-
Uml. kl 12.-12.30 aftaná børnini hava eti verða vøggustovubørnini skift og løgd í vognarnar at sova og vanliga vekja vit ikki børnini, tí okkara holdningur er, at um tykkara barn svevur leingi er tað tí, at barnið hevur tørv á tí !
-
Børnini trívast best, um tey fylgja síni egnu rytmu.
-
Minni børn sova eisini aðrar tíðir, tí tey hava brúk fyri at sova 1 ferð ella 2 ferðir um dagin
-
Uml. kl 14.00-14.30 er millummálin
-
Vit gera ein Matarlista sum verður skrivaður fyri eina viku í senn
-
Matarlistin hongur í gongini á stovunum, so tit foreldur kunna fylgja við, hvat børnini fáa at eta
-
Vit royna eisini at variera Matarlistan,skifta ímillum, tó við nøkrum føstum tiltøkum, alt eftir árstíðini t.d frukt ,jogurt,summarskál einaferð um vikuna, súrgað mjólk,ymiskar suppir, rísingreyt,havragrýn,ymisk sløg av bollum,pastasalat,baka eplir o.a
Okkara matsiðir
-
Vit læra børnini vanligan góðan borðsið
-
At sita pent við borðið og hava frið at eta
-
Vit minna børnini á at vaska hendur
-
Børnini sita við føst pláss á stovuni, sum starvsfólk hava samansett, út frá pedagogiskum sjónarmiði, vinskapi, skúlabørn ..eitt starvsfólk situr saman við teimum við hvørt borðið og prátar við tey
-
Vit tosa við børnini við borðið, tí tað er týdningarmikið at tosa saman,um alt møguligt.. (mat, sunt/ ósunt, hvussu tey hava tað o.s.v
-
Vit læra børnini,alt eftir aldri at hjálpa til, við at gera mat á stovuni ( til kalt borð) dekka borð
-
Vit stuðla børnunum í at gerast sjálvbjargin,við at læra børnini at eta og drekka sjálvi
-
Vit skapa góðar karmar rundan um máltíðirnar, at hava frið
-
Vit syngja áðrenn vit eta, fyri at skapa góðar karmar
-
Vit gera tað hugnaligt at eta saman, bæði starvsfólk og børn :)


text:
Scottish Mail kallar Corbyn “hentan býttling” hjá Hugo Chavez
Scottish Mail og teldumiðilin CapX eru samd um, at bretski arbeiðaraflokkurin, Labour, hevur havt nakrar av “hentastu býttlingum” í Evropa sum leiðarar.
Heitið stavar frá tíðini eftir 1917, tá ein politisk “kúla” í Evropa fyri og onnur eftir helt seg fyri spott við at fagna heimsins stóru vinstrahallu drápsmonnum.
Lenin sjálvur spjaldraði teir politikarar, ið ikki sóu ella vildu trúgva sorinum og morðinum, ið ein harður planbúskapur kostar materielt og í mannalívum.
Bretski Labour hevur fjepst uppi í politikarum sum Lenin, Stalin, Mao, Castro o.ø. Labour hevur í dag ein slíkan leiðara, Jeremy Corbyn, skrivar CapX.
Í 2013 segði Corbyn, at “Hugo Chavez (einaræðisharri í Venezuela) er ein fyrimynd til íblástur fyri øll okkum, ið stríðast ímóti sparipolitikki Bretlands.”
So nýliga sum í 2015 gekk Corbyn stuðulsgongu fyri eftirmann Chavez, Nicolas Maduro, ið tá sum nú leiðir hetta “fyridømi um 21. aldar sosialismu.”
Nú liggur Venezuela búskaparliga í sandasori, trot er á øllum vørum, fólk eta hundar og kettur, leita eftir mati í ruskspannum. Heilsuverkið virkar ikki longur og vápnaðar trygdardeildir hjá stjórnini í Caracas skjóta fólk í kravgongu.
Scottish Mail argaði Corbyn, kallaði hann “hentan býttling”, ið noktar at finnast at brotum á øll mannarættindi í hesum nú blóðfátæka, hóast oljuríka, landi.
Tá Labour-leiðarin fílist á harðskapin, gevur hann “øllum pørtum” skyldina. Scottish Mail sammetir hesa tokutalu við “allar umberingarnar, Corbyn ber fram um tramanskapin hjá hansara terroristisku vinum í Miðeystri.”
Blaðið endar greinina við orðunum: “Bretar skulu heldur hyggja at politiska harðskapinum í Venezuela, ið hevur 700% árliga inflatión, er dustfátækt, børnini doyggja í raki.
“Bretar áttu at verið takksom fyri, at vit við neyð og deyð sluppu undan sosialistisku marruni hjá Labour undir Jeremy Corbyn, ið kundi vunnið síðsta parlamentsval og nú verið stjórn Bretlands”
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Tíðindi/Greinar
4. apríl 2018
Tey mál, ið eg setti mær fyri at arbeiða fram ímóti, eru avgjørt tey somu, men eg havi sanniliga eisini fingið innlit í eina skipan við reglum, kunngerðum og mongum øðrum, sum ofta kann vera eitt sindur fløkt at seta seg inni í.
Sum eg síggi okkara støðu, so hevur fakfelagsarbeiðið alstóran týdning. Ofta hoyri eg, at arbeiðsumstøðurnar og lønarviðurskiftini hjá lærararum er hampulig, og sum er, eru ikki so stór mál at arbeiða við. Soleiðis síggi eg tað als ikki. Tað er ymiskt, hvussu tímarnir verða býttir á ymisku skúlunum. Á onkrum skúlum eru lærarar skornir nógv í tíðini, sum er til annað enn undirvísing. Tað kann tykjast sum ein sjálvfylgja, at lærarin skal undirvísa fyri tað mesta, men vit mugu ásanna, at tað, sum eitur annað virksemi, fyllir alt meira. Tað eru nógvir lærarar, ið brúka nógva tíð til skúla-heim samstarv. Hetta hevur ofta eina góða frágreiðing, men tíð er tíð. Tá vit verða skorin í arbeiðistíð, so mugu vit eisini verða skorin í arbeiðsuppgávum, tað er so einfalt.
Tað er orsakað av áhaldandi fakfelagsarbeiði, at umstøðurnar eru rímiligar, men um vit ikki áhaldandi arbeiða við at betra um arbeiðsumstøðurnar, so kunnu vit enda í tí støðu, at lærarayrkið verður mált eftir mongdarframleiðslu. Vit skulu renna bæði longri og skjótari, samstundis, sum nøgdin av næmingum í hvørjum flokki er alt ov høg.
Lærarar eru stoltir av sínum arbeiði og ynskja at gera sítt arbeiði væl. Eg var á skeiði í Danmark í november, har tosaði eg við ein fakfelagsmann, sum hevði arbeitt í donskum fakfelagi í nógv ár. Hann helt lítið um viðurskiftini í danska skúlanum. Arbeiðstíðin rakk als ikki til, og man varð noyddur at brúka nógv av síni frítíð til arbeiðið, fyri at kunna fara nøgdur í song. Men, sum hann segði, tey nýggju, sum koma til, hava eina heilt aðra fatan. Tey arbeiða ta tíðina tey fáa løn fyri, og um teirra arbeiði ikki er nøktandi, er tað ikki teirra ábyrgd. Hetta meinti hann, var stórt spell fyri skúlan. Tí um hetta gjørdist hugburðurin hjá lærarum sum heild, so kunnu tað ganga ár, áðrenn man sær avleiðingarnar, og so tekur tað eisini ár at bøta um skaðan.
Eg kann ikki annað enn vera samd. Um vit í Føroyum enda í eini líknandi støðu, so verður ikki væl vorðið. Vit mugu ansa eftir, at arbeiðsumstøðurnar eru nøktandi. Vit mugu fáa rímiliga tíð til at loysa tær uppgávur, okkum verður álagt. Tað verður seg undirvísing, skúla-heim samstarv, uppgávurætting, trivnaðararbeiði o.s.fr.
Vónandi verða nógvir lærarar at síggja í Læraraskúlahøllini 21. apríl. Vælkomin á aðalfund.


text:
Føroya Handilsskúli á Kamsdali 25 ár – og lítandi fram í tíðina
Í august í ár vóru 25 ár síðani Føroya Handilsskúli á Kambsdali byrjaði sítt virksemi við FHS og HH dagskúla. Hetta verður hátíðarhildið á ymiskan hátt á skúlanum ígjøgnum skúlaárið. Sjálvur bygningurin verður 25 ár í januar mánaða, og 9. januar 2015 verður almenn móttøka á skúlanum.
Hesi 25 árini hava 1535 næmingar fingið FHS prógv, 999 næmingar hava fingið HH-prógv og 79 næmingar hava fingið 1 ára HH prógv, vanliga nevnt HHs. Á fjarlestrinum hava 12 næmingar tikið fult FHS prógv, og 384 stakgreinaprógv eru útskrivaði á fjarlestrinum. Av hægri útbúgvingum eru 441 merkonom og akademi stakgreinaprógv útskrivaði. Afturat hesum koma fleiri hundrað stakgreinaprógv í sambandi við tað gomlu HMX útbúgvingina, FHS og HH stakgreinar.
Fyrsta árið vóru 3 flokkar á skúlanum, í løtuni eru 10. Eitt tíðarskeið vóru 12 flokkar á skúlanum, og var tá neyðugt at leiga hølir í gamla fólkaskúlanum í Søldarfirði. Í dag verða tvær skúlastovur leigaðar í Ítróttarhøllini á Kambsdali afturat sjálvum handilsskúlabygninginum. Í løtuni eru 230 næmingar á skúlanum í 10 flokkum umframt stakgreinalesandi og næmingar á kvøldskúlanum.
Fleiri av starvsfólkum skúlans hava verið í starvi, síðan byrjan: Katrin Zachariasen, inspektørur, Carsten Petersen og Margit Fromm Petersen, lærarar, Dia Petersen, húsavørður og Jógvan á Lakjuni, lærari, sum tó hevur havt farloyvi í mong ár til politiskt arbeiðið.
Handilsskúlin á Kambsdali er formliga partur av Føroya Handilsskúla við einum stýri sum hægsta myndugleika, og við einum deildarstjóra sum dagligum leiðara. Í 1989 var Petur Petersen, settur sum fyrsti deildarstjóri. Hann var avloystur í 1997 av Elsa Maria Holm Olsen. Í 2002 tók Páll Isholm við sum deildarstjóri. Núverðandi deildarstjóri, Hjalmar Hansen, tók við á sumri 2012.
Partur av størri heild
Vit hava nú fingið eina nýggja miðnámsskúlaskipan – breytaskipanina. Handilsskúlin bjóðar nú Búskaparbreytina og FHS. Studentaskúlin á Kamsdali bjóðar Náttúrubreyt, Hugbreyt og Fyrireikingarbreyt. Frá komandi sumri skulu skúlarnir báðir virka sum ein skúli, og rokna vit tí við, at Handilsskúlin og Studentaskúlin fara í søguna sum sjálvstøðugir skúlar við egnum samleika! Enn er framtíðarbygnaðurin ikki greiður, og bíðja vit – leiðsla og starvsfólk – spent eftir hvussu skipanin verður. Sostatt klárar Handilsskúlin á Kambsdali júst at runda tey 25 árini, áðrenn hann gerst partur av størri heild.
Lítandi fram í tíðina
Í miðnámsskúlahøpi eru Føroyar býttar í tvey skúlaøki. Suðurøkið og Norðurøkið. Kjarnin í Suðurøkinum verður stásiligi Marknagilsdepilin, ið verður tikin í nýtslu í 2016. Tá verða núverðandi Handilsskúlin í Havn, Tekniski skúlin í Havn og Studentaskúlin á Hoydølum savnaðir til ein skúla í nýggjum stásiligum hølum, ið lúka øll nútíðar- og framtíðarkrøv. Marknagilsdepilin er eitt satt frambrot í føroyskari skúlasøgu og kemur at seta nýggjar treytir til Mentamálaráð, lærarar og næmingar.
Men hvussu við okkum í Norðurøkinum? Enn hava vit ikki fingið nakra greiða útmelding frá Mentamálaráðnum um, hvussu norðurøkið skal skipast. Bygginevndin, ið er sett í samband við út- og umbyggingina sum í løtuni fer fram á skúlunum á Kambsdali, hevur víst á, at tað, sum nú verður bygt, ikki er nøkur framtíðartryggja loysn. Henda er bert fyri at kunna hýsa øllum núverðandi næmingum undir somu lon og geva karmar til tær lærugreinar, sum breytaskipanin krevur. Bygginevndin metti í 2013 at 20-25 milliónir skuldu nýtast afturat fyri at gera eina fullfíggjaði útbygging, sum nøktaði nútíðarkrøv.
Tá Eysturoyartunnulin er tikin í nýtslu broytast Føroyar. M.a. koma næmingar úr Runavík og av Strondum at hava somu ferðatíð til Marknagilsdepilin sum til Kambsdal. Hvar velja hesi ungu tá at fara í skúla?
Tað má vera ein politisk uppgáva at tryggja, at flest allir næmingar í Føroyum fáa eins góð undirvísingartilboð. Tí eigur longu nú, at verða sett út í kortið, at bygdur verður ein Norðurdepil – sum kann javnmetast við Marknagilsdepilin, har allar miðnámsútbúgvingar húsast undir somu lon og kunnu geva næmingunum best hugsandi møguleikar og útbúgvingartilboð undir nýggjum og framtíðartryggjaðum umstøðum.
Hjalmar Hansen
deildarstjóri,
Føroya Handilsskúli á Kambsdali


text:
Havi lurtað nokkso fitt eftir plátuni í seinastuni, meðan eg havi arbeitt við spesialinum hjá mær. Í tí sambandi var tað stuttligt at koma framá brot í greinini "Tónar í hundrað ár – Tema við variasjónum í “dur” og “moll”" eftir Maurentius Viðstein. Greinin stóð fyrstu ferð á prenti í blaðnum Følv í 1967, og var endurútgivin í bókini Horvnar Havnamyndir í 1983. Maurentius skrivar soleiðis um Føroya fyrstu Strúkikvartett, ið var mannað av Georg Casper "Bakar" Hansen, Emil Traber, Georg Long og Dia við Stein:
“…At siga nær, ið teir byrjaðu við hesi strúkikvartett, letur seg ikki gera, tí helst hava teir hildið tað í loynd fyrstu tíðina. Men kvartettin – Strúkikvartettin – var veruleiki í 1882, tí tá var myndin tikin av teimum, meðan teir spældu.Nótar úr Leipzig vóru v.ø.o. nakað heilt serstakt. Tað er ikki óhugsandi at umrøddu nótarnir komu frá heimsins elsta nótaforlagi Breitkopf & Härtel, ið var stovnað í Leipzig í 1719. Leipzig hevur harumframt altíð havt eitt ríkt tónleikalív og eigur sín lut í vesturlendskum kompositiónstónleiki.
Og teir spældu klassiskan tónleik í strúkikvartettini, teir kundu ikki hugsa sær nakað annað. Hetta var fínur tónleikur, og tað var ikki so frætt, at teir tóku Carl Møller í Århus uppá tunguna. Tað var annars frá Carl Møller í Århus teir høvdu dansinótarnar. Hetta vóru nótar fyri strúkikvartett, sum teir høvdu fingið úr Leipzig – og tað var heldur ikki hitt ringasta slagið. Nei, nei. Her var Largo av Haydn (úr Cellosuituni) og eisini av Händel (úr Oratoriunum “Xernes”), Sarabanda av Händel, Am Meer (Við Havi) av Schubert og so Brúdleypsmarch úr Summarnáttardreymi av Mendelsohn-Bartholdy o.fl. Álvarsamir sótu teir og spældu, tí taktin skuldi haldast, men komu teir til nakað heilt sprelllivandi í einhvørji allegro, so smíltust teir fyri seg sjálvar. Teir vóru glaðir við tónleikin, og teir vóru góðir við hann. – Og tá ið teir pakkaðu saman, stóð altíð ein kaffikoppur fyri teimum – og teir skuldu ikki hava sitið og spælt fyri heilt einki! Hetta var so fyrsta stigið til musikalskt samanspæl.”
Óansæð er okkurt poetiskt í hesum at nótarnir, ið Føroya fyrsta strúkikvartett nýtti, komu úr Leipzig, og eini 125 ár seinni legði kvartettin í Orka (Jens L. Thomsen, Ólavur Jákupsson, Alap Momin, Høgni Lisberg) leiðina framvið sama Leipzig, har teir gjørdu grundupptøkur til nýggja plátu. Gamaní er tað hvør sín siðvenja, og millum hesi bæði søguligu sambondini stendur sjálvandi upptøkutøknin, grammofonin, LP'in, fløgan, mp3 og stroyming, ja stutt sagt; tónleikur í innspældum líki, men stuttligt er tað fyri tað.


text:
Skúlanæmingar planta við Skúlan á Giljanesi - myndir
mentan29-05-2018 - 17:14 - Jóanis Nielsen
Skúlanæmingar úr 4A og 4B við Skúlan á Giljanesi hava plantað eina rúgvu av trøðum niðanfyri skúlan, tað verður gjørt í náttúru og tøkni-tímunum, lærari hjá teimum í náttúru og tøkni er Berlys Nordendal - tey hava fingið góða hjálp frá umsjónarmonnunum.
Tað hevur verið stuttligt at sæð hvussu dúgliga næmingarnir hava arbeitt við at planta trøðini - sera røsk.
Vit hava tikið nakrar myndir - sí niðanfyri.


text:
Skúli kann vera so mangt
21.03.2017 -
Kanningar um skúlaskap standa í røð við niðurstøðuni um, at skúladagurin skal vera fjølbroyttur við ymsum sjónarhornum og ymsum fjøltáttaðum uppgávuhættum. Hetta til tess at menna ymsu førleikar næminganna og møta ymiskleikanum.
Týsdagurin, 20.mars, var ein øðrvísi skúladagur í Eysturskúlanum.
Ein øðrvísi kapping var nevnliga millum næmingar í skúlahøllini í Eysturskúlanum.
Næmingar á íverksetarabreytini skipaðu fyri kakukapping í skúlahøllini. Luttakararnir møttu í høllini kl. 10, har borð vórðu sett upp til allar bólkarnar. Í hvørjum bólki vóru 3 næmingar. Bólkarnir fingu lagkakubotnar og róma og fingu so ein tíma, har tey fóru at keypa restina av tilfarinum til kakurnar.
Kl. 12 skuldu kakurnar verða lidnar, og tá fóru dómararnir at gera av, hvør kaka var vakrast og smakkaði best.
Vinnandi bólkurin kom úr kostbreytini í Námi X - 2.plássið fór til sjóvinnubreytina úr Námi X og 3.plássið til 9.a úr Eysturskúlanum.
Vónandi eitt afturvendandi tiltak, sum tóktist væleydnað frá byrjan til enda - og ikki minst, eisini gav okkum nakrar vælsmakkandi og fagurfrøðiligar kakur í magan og á at líta.
Vit lata myndirnar tala:


text:
Rói úr Nám X ger um seg á Youtube!
03.03.2017 - Aage Nybo
17 ára gamli Rói Sørensen úr Nám X, vakti í seinastu viku ans, tá hann millum aðrar føroyskar youtubarar, var at síggja í tíðindasendigini Dagur&Viku, har eitt innslag var um youtube'arar í Føroyum.
Vit á miðlabreytini úr Nám X fingu orð á Róa Sørensen, sum eisini gongur á breytini:
Hví byrjaði tú at senda umvegis Youtube?
" Eg havi, síðani eg var 13 ára gamal, elskað at gjørt video. Tað byrjaði við vinmonnunum har heima, og bleiv síðani til nakað eitt sindur meira seriøst við tíðini. Eg byrjaði youtube, tí eg vildi vísa, hvat eg kann, hvør eg eri og hvat eg geri. Hetta síggi eg sum eina byrjan uppá mítt framtíðarmál, sum fotografur og klipping/myndaviðgerð. Hetta haldi eg gevur nakrar góðar royndir, sum eg kann brúka frammeftir, men mest av øllum byrjaði eg, tí mær dámdi væl at gera video. "
Hvussu er at gera youtube?
" Nú eri eg akkurát so smátt byrjaður, men mær dámar tað sera væl. Eg ætli mær at blíva við so leingi eg tími tað."
Hvussu hava fólk tikið ímóti tí?
" Eg tosaði við míni vinfólk áðrenn hetta alt byrjaði, og spurdi teir, hvat teir hildu. Eg haldi, at tey hava tikið væl ímóti tí, og halda tað er kul, at eg geri tað. So eru tað eisini fólk, sum eg ikki kenni, sum eisini hyggja at mínum videoum. EIsini frá teimum havi eg fingið góðan stuðul. Tað ger meg gleðan sjálvandi. So eg haldi móttøkan er góð. "
Hvussu nógva tíð brúkar tú uppá Youtube?
" Eg havi rættiliga nógv at gera, eisini uttan fyri Youtube. So eg havi ikki altíð tíð til at gera video. Eisini kunnu koma trupulleikar, sum mangul uppá hugskot. Tí kann tað taka tíð til hvørt video kemur út. Tað plagar max at vera tvær vikur millum hvørt video, men ja, tað kann taka sera nógva tíð. Videoðið Hjørtur og Bjørn tók tvær vikur at gera við fyrireikingum. Eg brúki nógva tíð uppá hugskot, filma, redigering osv, men hin vegin tók TMI videoðið bara 2 tímar, so tað kann vera ymiskt."
Hvussu leingi fert tú at gera Youtube?
" Tað taki eg sum tað kemur. So leingi eg tími, fari eg at halda áfram. Men eg ætli mær at arbeiða innanfyri okkurt líknandi í frammtíðini."
Dáma síðuna her: https://www.facebook.com/roisorensenyoutube/?fref=ts
Youtube síðan er at finna her: https://www.youtube.com/channel/UCiBXTqklroiF-KgGcGNy3bA
Vit eru takksom fyri hesa samrøðu og ynskja Róa góða eydnu við framtíðarmáli sínum!
Síggj videoið "Hjørtur og Bjørn" her:


text:
- Tíðindi, mentan og ítróttur
Kristianna farin í Javnaðarflokkin
Kristianna var triðvald á listanum hjá Sjálvstýrisflokkinum, og hevur fleiri ferðir verið á tingið, sum varafólk fyri Sjálvstýrisflokkin í hesi tingsetuni. Men nú er hon farin í Javnaðarflokkin, tað skrivar Sosialurin í kvøld. Við Sosialin sigur Kristianna Winther Poulsen, at hon ætlar sær ikki at gevast í politikki, og fegin vil halda fram. Men at hon fær ikki hildið fram í Sjálvstýrisflokkinum, tí hon er ikki samd við linjuna hjá Kára P. Højgaard.


text:
Sambært teimum báðum sjómonnunum, ið framvegis eru einastu bjargaðu av burturgingna turrfarmaskipinum ’Stellar Daisy’, vóru rivur í skrokkinum. Tað skrivar Maritime Herald. Teir báðir filippinsku sjómenninir eru teir einastu av teimum 24 monnunum,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
Leygardagin 22. apríl bleiv kappast í Einkultstarti, og sunnudagin í Landavegsúkkling.Leygardagin skuldu súkklarar koyra ein Einkultstart frá Hotel Føroyum niðan á Sornfelli.Tosað bleiv við Landsverk, og avgerð bleiv tikin um ikki at koyra niðan á Sornfelli.Starturin var frá Hotel Føroyum,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"